amanoisuno/poetBack huggingface dataset:
陳吉老縣丞同知命弟游青原謁思禪師予以簿領不得往二公雨久不歸戲作百家衣一首二十韵招之 黄庭堅 
天高萬物肅，虛寂在川岑。肅此塵外軫，隨山上嶇嶔。列宿正參差，凝霜露衣襟。驚鳥縱橫去，孤猿擁條吟。不睹白日景，惟睹松柏陰。南州實炎德，肴羞香森沈。芳草亦未老，黄花如散金。中有冥寂士，上有嘉樹林。遺掛猶在壁，靡靡如面命。阿閣三重階，曠望何高深。能使高興盡，山水有清音。所在可遊盤，春醖時獻斟。玄雲拖朱閣，小雨遂成霖。挾纊如懷冰，夕息憶重衾。瞽夫違盛觀，何用慰我心。孤燈曖幽幔，願言思所欽。良游常蹉跎，賤與老相尋。佳人殊未來，忽忘逝景侵。南榮戒其多，離思故難任。明月難暗投，聊欲投吾簪。
同吉老飲清平戲作集句 黄庭堅 
飛蓋相追隨，携手共行樂。我有一樽酒，聊厚不爲薄。珍木鬰蒼蒼，衆鳥欣有託。密竹使逕迷，初篁包綠籜。有渰興南岑，森森散雨足。萬物生光輝，夕陽曖平陸。蠶月觀時暇，振衣聊躑躅。沈迷簿領書，未嘗廢邱壑。王度日清夷，鎮俗在簡約。人生非金石，親友多零落。漆園有傲吏，君平獨寂寞。所願從之遊，逝者如可作。
效孔文舉贈柳聖功三首  其一 黄庭堅 
武庫五兵森森，名駒萬里駸駸。英風爽氣如林，讀書鑿井欲深，學道却要無心。
效孔文舉贈柳聖功三首  其二 黄庭堅 
妙言玉質金相，學問日月悠長。良賈故要深藏，屈體下心堂堂，灰頭土面輝光。
效孔文舉贈柳聖功三首  其三 黄庭堅 
王良終日馳驅，曹商百乘從車。七芧鼓舞羣狙，學問聖處功夫，千古與我友俱。
藥名詩奉送楊十三子問省親清江 黄庭堅 
楊侯濟北使君子，幕府從容理文史。府中無事吏早休，陟釐秋兔寫銀鈎。駝峰桂蠹樽酒綠，樗蒲黄昏喚燒燭。天南星移醉不歸，愛君清如寒水玉。葳蕤韭薺煮餠香，別筵君當歸故鄉。諸公爲子空青眼，天門東邊虛薦章。爲言同列當推轂，豈有妬婦反專房。射工含沙幸人過，水章獨摇能腐腸。山風轟轟虎須怒，千金之子戒垂堂。壽親頰如木丹色，胡麻炊飯玉爲漿。婆娑石上舞林影，付與一世專雌黄。寂寥吾意立奴會，可忍冬花不盡觴。春陰滿地膚生粟，琵琶催醉喧啄木。艷歌驚落梁上塵，桃葉桃根斷腸曲。高帆駕天衝水花，灣頭東風轉柁牙。飛廉吹盡別時雨，江愁新月夜明沙。
次韵舍弟喜雨 黄庭堅 
時雨真成大有年，斯民溝壑救將然。麥根肥潤桑葉大，春壠未鉏蠶未眠。奔走風雨連曉色，起尋佳句寫由拳。李成六幅驟雨筆，掛在東南樓閣前。
答何君表感古冢 黄庭堅 
墨頭萬蟲地上行，大鈞鉅冶之化生。反復生沒如車軫，直與歲月爲將迎。至人獨解諸物攖，鍊神含嚼太和精。不取造化相經營，三天八景遂飛昇。何郎少年毛骨清，天機純粹氣坦平。子有青簡當刊名，應知鍊修未易成。一世危脆無堅凝，外慕掩襲真氣零。朝花薄莫不能榮，琳官金書有丹經。胡不還魂游黄庭，何爲臨冢惋枯形，使予丹元童子驚。
會稽竹箭爲蘄春傅尉作 黄庭堅 
會稽竹箭天下聞，青嶺霜笴摇紫雲。金作僕姑如鳥翼，壯士持用橫三軍。邇來場師無遠慮，翦伐柔萌薦葅茹。人閒禦武急難才，不得生民飽霜露。嘉瓜美果無他長，取升俎豆獻壺觴。奈何生與此等伍，大器小用良可傷。吾聞先王用人力，不足有餘無損益。碩人俁俁舞公庭，長詠國風三歎息。
還深父同年兄詩卷 黄庭堅 
四體懶不佳，百蟲夜相煎。呼燈探床頭，忽得故人編。一哦肺渴減，再讀頭風痊。清切如其人，石齒潄潺湲。園林秋郊靜，桃李春晝妍。雍容比興體，百物落眼前。仍仍愁時語，聽猿三峽船。梅黄雨撲地，水白雁橫天。歎息夜渠央，屋角月上弦。把卷著牀頭，我知其人賢。昨日河間令，橫胥不顧錢。如臂使十指，從我伸與拳。淹留落閑處，坐研考二篇。更使有閒日，歌嘲拾蘭荃。何時造化手，端爲鑄龍泉。
次韵答宗汝爲初夏見寄 黄庭堅 
官蛙無時休，不知憂復樂。夕暉半規黄，冉冉納暮壑。鳥棲松隕花，風下竹解籜。南箕與北斗，磊磊貫纓絡。懷我鄰邦友，賢義本不薄。箕斗常相望，江含霧冥漠。忽烹雙鯉魚，中有初夏作。詩詞清照眼，明月麗珠箔。閒出句崛奇，芙蕖依綠蒻。雄辨簡色空，韓盧逐東郭。終篇談不二，自脫世纏縛。此道久陸沉，喜公勤博約。盈籠惠石芝，烏皮剝猿玃。野人烹嘉蔬，回首葵莧惡。勸鹽殊未工，追呼聯纆索。聞君欲課最，豈有不龜藥。我民六萬戶，過半客棲泊。棘端可沐猴，且願觀其削。官符晝夜下，朝播責暮穫。射利者誰其，登隴彎繁弱。昨聞數邦貢，曲禮賦三錯。恭惟廊廟上，獻納及新瘼。繡衣城南來，免冠謝公怍。歸乘下澤車，絕意麒麟閣。田園蒙帝力，仰以萬壽酢。公材橫太阿，越砥斂霜鍔。智囊無遺漏，膽量包空廓。行當治狀聞，雄飛上碧落。我材甚不長，有地愧槃礴。平陸非距心，滕薛困公綽。看人取卿相，妄意亦饞嚼。終不作湘纍，憔悴吟杜若。一心思傾寫，何時叩扃鑰。
答周德夫見寄 黄庭堅 
自我官東南，久無西北書。周郎縱橫才，欬唾落明珠。寄聲相勞苦，敦厚不忘初。窮山江莽蒼，胸次亦寬舒。念君懷白璧，故作裋褐趨。秋官方按劍，不與計吏俱。驚嗟相見晚，天子識嚴徐。想當蒐逸民，耕釣起海隅。鶴翎需啄飲，龜尾且泥塗。功名好采來，五白成一呼。小人邱壑心，日月半謝除。何時真得歸，猿鳥爲先驅。投身嬰世故，葛蔓恐難圖。相思欲寫寄，滴盡玉蟾蜍。
招隠寄李元中 黄庭堅 
吾聞李元中，學爲古人青出藍。眉目之閒如太華，一段翠氣連終南。我欲從之路阻長，朱顔日夜驚波往。蒼梧玉琯生蛛網，老翁忘味傾心賞。眼前記一不識十，谷中白駒閟音響。灊山南閒卧青牛，萬壑松聲不得游。願君爲阿閣之紫鳳，莫作江湖之白鷗。
送晁道夫叔姪 黄庭堅 
晁氏出西鄂，世家多藝文。文莊和鼎實，尚書亦大門。簡編自襁褓，簪笏到仍昆。向來映軒冕，頗據要路津。恩勤均骨肉，四海一堯民。无咎晚相見，實惟諸晁孫。智囊似內史，筆力窺漆園。詞林少根蔕，斯人今絕倫。我爲折腰吏，綠綺網蛛塵。傾心得僚友，燕及脊令原。嘉肴味同和，絃誦聲相聞。如人逃空虛，見似已解顔。何況金石交，迺其骨肉親。二年吟楓葉，忘我木索勤。行行不忍別，共醉古柳根。樽前猶講學，夏夜衆星繁。念當侍白髮，甘旨共蘭蓀。帆檣灑風雨，浪波出蛟黿。持親慎行李，强學加飯飧。革囊走官郵，寄書遠相存。阿四去大農，六典與討論。君到輦轂下，爲問平生言。儻登鄴王臺，多話歸參軍。
戲贈潘供奉 黄庭堅 
潘郎小時如白玉，上學覓歸如杜鵑。當年屢過乃翁家，沽酒煮蟹不論錢。大梁相逢初不識，黄塵漬面催挽船。不如去作萬騎將，黑頭日致青雲上。
次韵惜范生 黄庭堅 
范侯軀幹小，實有四海心。稍臞疑內熱，不怒見勇沉。沽玉市無價，汲泉井方深。得失有毫末，明年斧可尋。
和冕仲觀試進士 黄庭堅 
人圍廟垣重，鼓作宮漏曉。晨門傳放鑰，坌入荒庭秒。初如求木猿，稍若安巢鳥。黄鑪答拜辱，月淡秋天杳。發題疏疑經，按劍或驚矯。官曹嚴坐起，迾卒禁紛擾。儇趨蟻爭邱，癡坐鷺窺沼。江淮有名翬，專場或孤鷕。袖手深槃礴，乞靈頗澴繞。稚旄半父子，相面多中表。鴻將雁行□，牛舐快犢小。墨泓黦寒雲，筆尾撼叢篠。雕蟲寄鼻詠，攘略傾耳剽。剖蚌得珠難，揚沙見金少。遺形欹冠屨，忘味弃昫麨。雖揮魯陽戈，餘勇事未了。喧鬨遂一空，星河明木杪。
漁父二首  其一 黄庭堅 
秋風淅淅蒼葭老，波浪悠悠白鬢翁。范子幾年思狡兔，呂公何處兆非熊。天寒兩岸識漁火，日落幾家收釣筒。不困田租與王役，一船妻子樂無窮。
漁父二首  其二 黄庭堅 
草草生涯事不多，短船身外豈知他。蒹葭浩蕩雙蓬鬢，風雨飄零一釣蓑。春鮪出潛留客鱠，秋蕖遮岸和兒歌。莫言野父無分別，解笑沈江捐汨羅。
古漁父 黄庭堅 
窮秋漫漫蒹葭雨，裋褐休休白髮翁。范子歸來思狡兔，呂公何意兆非熊。漁收亥日妻到市，醉卧水痕船信風。四海租庸人草草，太平長在碧波中。
題楊道人默軒 黄庭堅 
炙手權門烈火炎，冷溪寒谷反幽潛。輕塵不動琴橫膝，萬籟無聲月入簾。秋後絲錢誰數得，春餘蒼竹自知添。客星異日乘槎去，會訪成都人姓嚴。
用幾復韵題伯氏思堂 黄庭堅 
夫子勤於蘧伯玉，洗心觀道得靈龜。開門擇友盡三益，清坐不言行四時。風與蛛絲遊碧落，日將槐影下隆墀。天空地迥何處覓，歲計有餘心自知。
贈別幾復 黄庭堅 
風驚鹿散豫章城，邂逅相逢食楚苹。佳友在門忘燕寢，故人發藥見平生。只今滿坐且樽酒，後夜此堂還月明。契闊愁思已知處，西山影落暮江清。
趙令許載酒見過 黄庭堅 
玉馬何時破紫苔，南溪水滿綠徘徊。買魚斫鱠須論網，撲杏供盤不數枚。廣漢威名知訟少，平原樽俎費詩催。草玄寂寂下簾幙，稍得閑時公合來。
和答趙令同前韵 黄庭堅 
人生政自無閑暇，忙裏偷閑得幾回。紫燕黄鸝驅日月，朱櫻紅杏落條枚。詩成稍覺嘉賓集，飲少先愁急板催。親遣小童鋤草徑，鳴騶早晚出城來。
趙令答詩約携山妓見訪 黄庭堅 
晴波鸂鶒漾潭隈，能使遊人判不回。風入園林寒漠漠，日移宮殿影枚枚。未嘗綠蟻何妨撥，宿戒紅妝莫待催。缺月西南光景少，仍須挽取燭籠來。
謝趙令載酒 黄庭堅 
邂逅相將倒一壺，看朱成碧倩人扶。欲眠甚急須公去，能略陶潛醉後無。
次韵賞梅 黄庭堅 
安知宋玉在鄰牆，笑立春晴照粉光。淡薄似能知我意，幽閑元不爲人芳。微風拂掠生春思，小雨廉纖洗暗妝。只恐濃葩委泥土，誰令解合返魂香。
次韵答李端叔 黄庭堅 
喜接高談若飲冰，風騷清興坐來增。重尋伐木君何厚，欲賦驪駒我未能。山影北來浮匯澤，松行東望際鍾陵。相期爛醉西樓月，緩带憑欄濯鬰蒸。
春近四絕句  其一 黄庭堅 
閏後陽和臘裏回，濛濛小雨暗樓臺。柳條榆莢弄顔色，便恐入簾雙燕來。
春近四絕句  其二 黄庭堅 
亭臺經雨壓塵沙，春近登臨意氣佳。更喜輕寒勒成雪，未春先放一城花。
春近四絕句  其三 黄庭堅 
小雪晴沙不作泥，疏簾紅日弄朝暉。年華已伴梅梢晚，春色先從草際歸。
春近四絕句  其四 黄庭堅 
梅英欲盡香無頼，草色才蘇綠未勻。苦竹空將歲寒節，又隨官柳到青春。
戲題葆真閣 黄庭堅 
真常自在如來性，肯綮修持祗益勞。十二因緣無妙果，三千世界起秋毫。有心便醉聲聞酒，空手須磨般若刀。截斷衆流尋一句，不離兔角與龜毛。
戲贈惠南禪師 黄庭堅 
佛子禪心若葦林，此門無古亦無今。庭前柏樹祖師意，竿上風幡仁者心。草木同霑甘露味，人天傾聽海潮音。胡牀默坐不須說，撥盡寒灰劫數深。
寄新茶與南禪師 黄庭堅 
筠焙熟香茶，能醫病眼花。因甘野夫食，聊寄法王家。石鉢收雲液，銅缾煮露華。一甌資舌本，吾欲問三車。
讀晉史 黄庭堅 
天下放玄虛，誰知與道俱。唯餘范武子，乃是晉諸儒。
讀書呈幾復二首  其一 黄庭堅 
身入羣經作蠹魚，斷編殘簡伴閑居。不隨當世師章句，頗識揚雄善讀書。
讀書呈幾復二首  其二 黄庭堅 
得君真似指南車，杖策方圖問燕居。吾欲忘言觀道妙，六經俱是不完書。
阻水戲呈幾復二首  其一 黄庭堅 
秋風落木秋天高，月入金樽動酒豪。過眼衰榮等昏曉，勿嗟遲速把心勞。
阻水戲呈幾復二首  其二 黄庭堅 
月明遙夜見秋高，桂影依稀數兔豪。散髮行歌野田上，一樽可慰百年勞。
寄別說道 黄庭堅 
數行嘉樹紅張錦，一派春波綠潑油。回望江城見歸鳥，亂鳴雙櫓散輕鷗。柳條折贈經年別，蘆箎吹成落日愁。雙鯉寄書難盡信，有情江水尚回流。
學許氏說文贈諸弟 黄庭堅 
六書章句苦支離，非復黄神太古時。鳥跡蟲紋皆有法，猶勝雙陸伴兒嬉。
李大夫招飲 黄庭堅 
欲遣吟人對好山，暮天和雨醉憑欄。座中雲氣侵人溼，砌下泉聲逼酒寒。紅燭圍棋生死急，清風揮麈笑談閑。更籌報盡不成起，車從厭厭夜已闌。
南康席上贈劉李二君 黄庭堅 
伯倫酒德無人敵，太白詩名有古風。浪許薄才酬大雅，長愁小戶對洪鍾。月明如晝九江水，天靜無雲五老峰。此賞不疏真共喜，登臨歸興尚誰同。
問漁父 黄庭堅 
白髮丈人持竹竿，繫船留我坐柴關。偶然領會一談勝，落日使人思故山。
光山道中 黄庭堅 
客子空知行路難，中田耕者自高閑。柳條鶑囀清陰裏，楸樹蟬嘶翠带間。夢幻百年隨逝水，勞歌一曲對青山。出門捧檄羞閑友，歸壽吾親得解顔。
過方城尋七叔祖舊題 黄庭堅 
壯氣南山若可排，今爲野馬與塵埃。清談落筆一萬字，白眼舉觴三百盃。周鼎不酬康瓠價，豫章元是棟梁材。眷然揮涕方城路，冠蓋當年向此來。
早行 黄庭堅 
失枕驚先起，人家半夢中。聞雞憑早晏，占斗辨西東。轡溼知行露，衣單覺曉風。秋陽弄光影，忽吐半林紅。
新息渡淮 黄庭堅  洞庭湖
京塵無處可軒眉，照面淮濱喜自知。風裏麥苗連地起，雨中楊樹带煙垂。故林歸計嗟遲暮，久客平生厭別離。落日江南采蘋去，長歌柳惲洞庭詩。
初望淮山 黄庭堅 
風裘雪帽別家林，紫燕黄鸝已夏深。三釜古人干祿意，一年慈母望歸心。勞生逆旅何休息，病眼看山力不禁。想見夕陽三徑裏，亂蟬嘶罷柳陰陰。
宿廣惠寺 黄庭堅 
鴉啼殘照下層城，僧舍初寒夜氣清。風亂竹枝垂地影，霜乾桐葉落階聲。不遑將母傷今日，無以爲家笑此生。都下苦無書信到，數行歸雁月邊橫。
初至葉縣 黄庭堅 
白鶴去尋王子晉，真龍得慕沈諸梁。千年往事如飛鳥，一日傾愁對夕陽。遺老能名唐郡邑，斷碑猶是晉文章。浮雲不作苞桑計，只有荒山意緒長。
觀化十五首  其一 黄庭堅 
柳外花中百鳥喧，相媒相和隔春煙。黄昏寂寞無言語，恰似人歸鏁管絃。
觀化十五首  其二 黄庭堅 
生涯蕭灑似吾廬，人在青山遠近居。泉響風摇蒼玉珮，月高雲插水晶梳。
觀化十五首  其三 黄庭堅 
山回路轉水深深，欲問津頭谷鳥吟。隔岸野花隨意發，小蹊猶憶去年尋。
觀化十五首  其四 黄庭堅 
風煙漠漠半陰晴，人道春歸不見形。嫩草已侵水面綠，平蕪還破燒痕青。
觀化十五首  其五 黄庭堅 
一原風俗異衣裘，流落來從綿上州。未到清明先禁火，還依桑下繫千秋。
觀化十五首  其六 黄庭堅 
故人去後絕朱絃，不報雙魚已隔年。鄰笛風飄月中起，碧雲爲我作愁天。
觀化十五首  其七 黄庭堅 
菰蒲短短未出水，渺渺春湖如凍雲。安得酒船三萬斛，棹歌長入白鷗羣。
觀化十五首  其八 黄庭堅 
不知喜事在誰邊，風結燈花何太妍。恐是鄰家醅甕熟，竹渠今夜滴春泉。
觀化十五首  其九 黄庭堅 
柳似羅敷十五餘，宮腰舞罷不勝扶。年年折在行人手，爲問春風管得無。
觀化十五首  其一○ 黄庭堅 
紅羅步障三十里，憶得南溪躑躅花。馬上春風吹夢去，依稀人摘雨前茶。
觀化十五首  其一一 黄庭堅 
竹笋初生黄犢角，蕨芽已作小兒拳。試挑野菜炊香飯，便是江南二月天。
觀化十五首  其一二 黄庭堅 
身入醉鄉如避秦，醒時塵事百端新。塞鴻過盡無家信，海燕歸來思故人。
觀化十五首  其一三 黄庭堅 
身前身後與誰同，花落花開畢竟空。千里追奔兩蝸角，百年得意大槐宮。
觀化十五首  其一四 黄庭堅 
淘沙邂逅得黄金，莫便沙中着意尋。指月向人人不會，清霄印在碧潭心。
觀化十五首  其一五 黄庭堅 
花開歲歲復年年，病眼看花隔晚煙。春去明明紅紫落，清風明月是春前。
和答王世弼 黄庭堅 
文章年少氣如虹，肯愛閑曹一禿翁。絃上深知流水意，鼻端不怯運斤風。燕堂淡薄無歌舞，鮭菜清貧只韭葱。慚愧伯鸞留步履，好賢應與孟光同。
朱道人下世 黄庭堅 
桑戶居然同物化，青燈猶在讀書檠。身如陌上狂風過，心似夜來新月明。
陳氏園詠竹 黄庭堅 
不問主人來看竹，小溪風物似家林。春供饋婦幾番笋，夏與行人百畝陰。直氣雖衝雲漢上，高材終恐斧斤尋。截竿可舉北溟釣，欲贈溪翁誰姓任。
和裴仲謀雨中自石塘歸 黄庭堅 
裴友西來詠古風，驅馳萬象筆端空。尚將物色留分我，遠近青山煙雨中。
次韵裴尉過馬鞍山 黄庭堅 
青山如馬怒盤旋，錯認林花作錦韉。君不據鞍朝玉帝，豈宜長作市門仙。
題蘇才翁草書壁後 黄庭堅 
老松不得千年壽，何況高材傲世人。唯有草書三昧法，龍蛇夭矯鎖黄塵。
哀逝 黄庭堅 
玉堂岑寂網蜘蛛，那復晨妝覲阿姑。綠髮朱顔成異物，青天白日閉黄壚。人間近別難期信，地下相逢果有無。萬化途中能邂逅，可憐風燭不須臾。
迎醇甫夫婦 黄庭堅 
陳甥歸約柳青初，麥隴纖纖忽可鉏。望子從來非一日，因人略不寄雙魚。園中鳥語勸沽酒，窗下日長宜讀書。策馬得行休更秣，已令僮稚割生芻。
河舟晚飲呈陳說道 黄庭堅 
西風脫葉靜林柯，淺水扁舟閣半河。落日遊鱼穿鏡面，中秋明月漲金波。由來白髮生無種，豈似青山保不磨。勝事只愁樽酒盡，莫言爭奈醉人何。
次韵任君官舍秋雨 黄庭堅 
牆根戢戢數蝸牛，雨長垣衣亭更幽。驚起歸鴻不成字，辭柯落葉最知秋。菊花莫恨開時晚，穀穟猶思晴後收。獨立搔頭人不解，南山用取一樽酬。
題樊侯廟二首  其一 黄庭堅 
漢興豐沛開天下，故舊因依日月明。拔劍一卮戲下酒，剖符千戶舞陽城。鼓刀屠狗少時事，排闥諫君身後名。異日淮陰儻相見，安能鞅鞅似平生。
題樊侯廟二首  其二 黄庭堅 
門掩虛堂陰窈窈，風摇枯竹冷蕭蕭。邱虛餘意誰相問，豐沛英魂我欲招。野老無知惟卜歲，神巫何事苦吹簫。人歸里社黄雲暮，只有哀蟬伴寂寥。
題南寺王髯題名處 黄庭堅 
日華長在紅塵外，春色全歸綠樹中。花發鳥啼常走馬，故人不見酒樽空。
和答任仲微贈別 黄庭堅 
任君洒墨即成詩，萬物生愁困品題。清似釣船聞夜雨，壯如軍壘動秋鼙。寒花籬脚飄金鈿，新月天涯掛玉篦。更欲少留觀落筆，須判一飲醉如泥。
和仲謀夜中有感 黄庭堅 
紙窗驚吹玉蹀躞，竹砌碎撼金琅璫。蘭缸有泪風飄地，遙夜無人月上廊。愁思起如獨緒繭，歸夢不到合懽牀。少年多事意易亂，詩律坎坎同寒螿。
睡起二首  其一 黄庭堅 
簾幕陰陰不見人，日斜窗影弄遊塵。風和睡起鳥聲樂，天地無私花柳春。
睡起二首  其二 黄庭堅 
古來志士願不辱，少在朝廷多在山。寄食生涯無定止，此心長到白雲間。
書睢陽事後 黄庭堅 
莫道睢陽覆我師，再興唐祚匪公誰。流離顛沛義不辱，去就死生心自知。政使賀蘭非長者，豈妨南八是男兒。乾坤震蕩風塵晦，愁絕宗臣陷賊詩。
漫書呈仲謀 黄庭堅 
漫來從宦著青衫，秣馬何嘗解轡銜。眼見人情如格五，心知外物等朝三。經時道上衝風雨，幾日樽前得笑談。頼有同僚慰羈旅，不然吾已過江南。
登南禪寺懷裴仲謀 黄庭堅 
茅亭風入葛衣輕，坐見山河表裏清。歸燕略無三月事，殘蟬猶占一枝鳴。天高秋樹葉公邑，日暮碧雲樊相城。別後寄詩能慰我，似逃空谷聽人聲。
次韵答任仲微 黄庭堅 
邂逅相逢講世盟，諸任尊行各才名。交情吾子如棠棣，酒椀今秋對菊英。高論生風摇麈尾，新詩擲地作金聲。文章學問嗟予晚，深信前賢畏後生。
夏日夢伯兄寄江南 黄庭堅 
故園相見略雍容，睡起南窗日射紅。詩酒一言談笑隔，江山千里夢魂通。河天月暈魚分子，槲葉風微鹿養茸。幾度白砂青影裏，審聽嘶馬自搘筇。
同孫不愚過昆陽 黄庭堅 
田園恰恰值春忙，驅馬悠悠昆水陽。古廟藤蘿穿戶牖，斷碑風雨碎文章。真人寂寞神爲社，堅壘委蛇女採桑。拂帽村帘誇酒好，爲君聊解一瓢嘗。
寄頓二主簿時在縣界首部夫鑿石塘河 黄庭堅 
楊柳青青春向分，遙知河曲萬夫屯。侵星部曲隨金鼓，带月旌旗宿渚亹。畚插如雲聲洶洶，風埃成霧氣昏昏。已令訪問津頭路，行約青帘共一樽。
次韵答蒲元禮病起 黄庭堅 
暖律溫風何處饒，莫言先上綠楊條。梢頭紅糝杏花發，甕面浮蛆酒齊銷。吏事困人如縛虎，君詩入手似聞韶。直須扶病營春事，老味難將少壯調。
春祀分得葉公廟雙鳬觀 黄庭堅 
春將祠事出門扉，宮殿參差繚翠微。清曉風煙迷部曲，小蹊桃杏掛冠衣。葉公在昔真龍去，王令何時白鶴歸。糟魄相傳漫青史，獨懷千古對容徽。
戲招飲客解酲 黄庭堅 
破卯扶頭把一盃，燈前風味喚仍回。高陽社裏如相訪，不用閑携惡客來。
送陳氏女弟至石塘河 黄庭堅 
富貴常多覆族憂，賤貧骨肉不相收。獨乘舟去值花雨，寄得書來應麥秋。行李淮山三四驛，風波春水一雙鷗。人言離別愁難遣，今日真成始欲愁。
戲贈頓二主簿 黄庭堅 
桐植客亭欣款曲，歌傾家釀勿徘徊。百年中半夜分去，一歲無多春蹔來。落日園林須秉燭，能言桃李聽傳盃。紅疏綠暗明朝是，公事相過得幾回。
孫不愚引開元故事請爲移春檻因而贈答 黄庭堅 
南陌東城處處春，不須移檻損天真。鬢毛欲白休辭飲，風雨無端只誤人。鳥語提壺元自好，酒狂驚俗未應嗔。稍尋綠樹爲詩社，更藉殘紅作醉茵。
陳說道約日送菜把 黄庭堅 
南山疇昔從諸父，雨甲煙苗手自鉏。三徑就荒歸計拙，溷煩僚友送園蔬。
答和孔常父見寄 黄庭堅 
孔氏文章冠古今，君家兄弟況南金。爲官落魄人誰問，從騎雍容獨見尋。旅館別時無宿酒，郵筒開處得新吟。黄山依舊寒相對，豈有愁思附七林。
次韵伯氏謝安石塘蓮花酒 黄庭堅 
花蘂芙蕖拍酒醇，浮蛆相亂菊英新。寒光欲漲紅螺面，爛醉從歌白鷺巾。行樂銜盃常有意，過門問字久無人。王孫欲遣雙壺到，如入醉鄉三月春。
題雙鳬觀 黄庭堅 
飄蕭閱世等虛舟，歎息眼前無此流。滿地悲風盤翠竹，半叢寒日破紅榴。青山空在衣冠古，白鶴不歸宮殿秋。王令平生樽酒地，千年萬歲想來游。
從陳季張求竹竿引水入厨 黄庭堅 
井邊分水過寒廳，斬竹南溪仗友生。來釀百壺春酒味，怒流三峽夜泉聲。能令官舍庖厨潔，未減君家風月清。揮斧直須輕放手，却愁食實鳳凰驚。
呈王明復陳季張 黄庭堅 
倦客西來厭馬鞍，爲予休轡小長安。陳遵投轄情何厚，王粲登樓興未闌。雪壓羣山晴後白，月臨千里夜深寒。少留待我同歸去，洛下林中斫釣竿。
曉從任大夫祖行過石橋寄粹甫 黄庭堅 
令尹鳴騶過石橋，想君寒夢正飄摇。追思轉覺年來劇，亂似春風柳萬條。
飲南禪梅下戲題 黄庭堅 
新春江上使星回，不爲離人寄早梅。愛惜幽香意如此，一樽豈是等閑來。
次韵邵之才將流民過懸帛嶺均田 黄庭堅 
獨賢從是出荒城，下馬携筇上石層。幽洞尋花疑阮肇，斷崖長嘯想孫登。欲超浮世掛冠紱，未决重雲撫劍稜。經雨曉煙寒索寞，順風樵叟震碐磳。山形春到添高秀，瀑溜冰消轉沸騰。行有流移携襁褓，坐看憔悴拾薪蒸。素餐每愧斯民病，改作常爲法吏繩。官小責輕須自慰，得逢佳處幾人曾。
陳季張有蜀芙蓉長飲客至開輒剪去作詩戲之 黄庭堅 
剪花莫學韓中令，投轄惟聞陳孟公。客興不孤春竹葉，年華全屬拒霜叢。玄子蹙迫三秋盡，青女摧殘一夜空。著意留連好風景，非君誰作主人翁。
再贈陳季張拒霜花二首  其一 黄庭堅 
鼓盆莊叟賦情濃，天遣霜華慰此公。想見尚能迷蝶夢，移栽聞說自蠶叢。酒傾玉醆垂蓮盡，鱠簇金盤下筯空。秉燭欄邊連夜飲，全藤折與賣花翁。
再贈陳季張拒霜花二首  其二 黄庭堅 
倒著接䍦吾素風，當時酩酊似山公。且看小檻新花蘂，休泥他家晚菊叢。顧笑千金延客醉，解酲五斗爲君空。歡娛盡屬少年事，白髮欺人作老翁。
送杜子卿歸西淮 黄庭堅 
雪意涔涔滿面風，杜郎馬上若征鴻。樽前談笑我方惜，天外淮山誰與同。行望酒帘沽白蟻，醉吟詩句入丹楓。一時真賞無人共，尚憶江南把釣翁。
雪中連日行役戲書簡同僚 黄庭堅 
簡書催出似驅雞，聞道饑寒滿屋啼。炙背宵眠榾柮火，嚼冰晨飯薩波虀。風如利劍穿狐腋，雪似流沙飲馬蹄。官小責輕聊自慰，猶勝擐甲去征西。
離汝寄張子 黄庭堅 
草枯木落晚淒淒，目斷黄塵聽馬嘶。想子重行分首處，荒凉巢父井亭西。
次韵元禮春懷十首  其一 黄庭堅 
漸老春心不可言，亦如琴意在無絃。新花準擬千場醉，美酒經營一百船。
次韵元禮春懷十首  其二 黄庭堅 
春心分付酒盃銷，勿爲浮雲妄動摇。試覓金張池館問，幾人能插侍中貂。
次韵元禮春懷十首  其三 黄庭堅 
故園春色常年早，紅紫知他破幾苞。壓帽花枝如可折，折花手版直須拋。
次韵元禮春懷十首  其四 黄庭堅 
久無長者回車轍，仲蔚門牆映野蒿。稍覺春衣生蟣蝨，南窗晴日照爬搔。
次韵元禮春懷十首  其五 黄庭堅 
春來問字有誰過，頗覺閑銷日月多。醉裏乾坤知酒聖，貧中風物似詩魔。
次韵元禮春懷十首  其六 黄庭堅 
春風也似江南早，梅與辛夷鬭著花。自是無言桃李晚，莫嗔榆柳更萌芽。
次韵元禮春懷十首  其七 黄庭堅 
穿花蹴踏千秋索，挑菜嬉遊二月晴。已被風光催我老，懶隨兒輩遶春城。
次韵元禮春懷十首  其八 黄庭堅 
老杜當年鬢髮華，尚言春到酒須賒。不堪詩思相料理，惱亂街頭賣酒家。
次韵元禮春懷十首  其九 黄庭堅 
冉冉光陰花柳場，紅飄紫落便蔫黄。都無畔岸隨風去，却是游絲意思長。
次韵元禮春懷十首  其一○ 黄庭堅 
聞道鄰家有酒缾，三更不卧叩柴扃。我身便是鴟夷榼，肯學離騷要獨醒。
再和元禮春懷十首  其一 黄庭堅  西湖
回腸無奈別愁煎，待得鸞膠續斷絃。最憶錢塘風物苦，西湖月落採菱船。
再和元禮春懷十首  其二 黄庭堅 
吳中風物最嬌饒，百里春風酒旆摇。往往貴人留騎從，少年叢裏貰金貂。
再和元禮春懷十首  其三 黄庭堅 
行雲行雨迷三峽，歸鳳求凰振九苞。月白花紅傾酒滿，不將春色等閑拋。
再和元禮春懷十首  其四 黄庭堅 
紅紫欲疏啼百勞，洞宮春色醉蟠桃。虛窗酒病扶頭起，强取金釵癢處搔。
再和元禮春懷十首  其五 黄庭堅 
抹裙彩鳳盤宮錦，插鬢真珠絡貝多。酒惡花愁夢多魘，靈砂犀角費頻魔。
再和元禮春懷十首  其六 黄庭堅 
玉壺躭躭浸晴霞，庭有三春接續花。準擬只無難白髮，金爐誰爲煮黄芽。
再和元禮春懷十首  其七 黄庭堅 
雨餘花色倍鮮明，最是春深多晚晴。美酒壯人如敵國，千金一笑買傾城。
再和元禮春懷十首  其八 黄庭堅 
風光琰琰動春華，回首煙波萬里賒。山似翠屏西子國，溪如罨畫越王家。
再和元禮春懷十首  其九 黄庭堅 
雙盤錦带丁香結，窄袖春衫甘草黄。舊贈恐能開寶匣，新年時候夢殘妝。
再和元禮春懷十首  其一○ 黄庭堅 
滯夢停愁亂性靈，安眠滅念閉幽扃。體中忽覺有佳處，讀易一篇如酒醒。
次韵奉和仲謨夜話唐史 黄庭堅 
貞觀規摹誠遠大，開元宗社半存亡。才聞冠蓋遊西蜀，又見干戈暗洛陽。哲婦乘時傾嫡后，大閽當國定儲皇。傷心不忍前朝事，願作元龜獻未央。
書舞陽西寺舊題處 黄庭堅 
萬事紛紛日日新，當時題壁是前身。寺僧物色來相訪，我似昔人非昔人。
飲李氏園三首  其一 黄庭堅 
小摘來禽興未厭，蔬畦經雨綠纖纖。坐分紫石蒲萄下，不怕龍須罥帽簷。
飲李氏園三首  其二 黄庭堅 
日暮凉風特特來，醉呼紅燭更傳杯。歌闌興盡須歸去，不用繁蟬抵死催。
飲李氏園三首  其三 黄庭堅 
手挼紅杏醉繁香，回首春前夢一場。便與經營百船酒，再來應是菊花黄。
宿黄山 黄庭堅 
平時遊此每雍容，掩袂今來對晚風。白首同歸人不見，黄山依舊月明中。
題季張竹林村 黄庭堅 
百畝清陰十萬竿，一溪流水四圍山。太平無用經綸者，乞與閑身向此閑。
次韵答邵之才 黄庭堅 
文章真向古人疏，聊有孤懷與世殊。陋質不堪華衮贈，可能薏苡似明珠。
呈李卿 黄庭堅 
歌舞如雲四散飛，東園籃轝醉歸時。細看春色低紅燭，仰折花枝墜接䍦。仙李回風轉長袖，野桃侵雨浸燕脂。夜長晝短知行樂，不負君家樂府詩。
六月閔雨 黄庭堅 
湯帝咨嗟懲六事，漢庭災異劾三公。聖朝罪己恩寬大，時雨愆期旱藴隆。東海得無冤死婦，南陽疑有卧雲龍。傳聞已減大官膳，肉食諸君合奏功。
既作閔雨詩是夕遂澍雨夜中喜不能寐起作喜雨詩 黄庭堅 
南風吹雨下田塍，田父伸眉願力耕。麰麥明年應解好，簾櫳今夜不勝清。直須洗盡焦枯意，不厭屢聞飄洒聲。黄卷腐儒何所用，惟將歌詠報昇平。
公益嘗茶 黄庭堅 
子雲窗下草玄經，寒雀爭喧戶晝扃。好事應無携酒榼，相過聊欲煮茶缾。
予既不得葉遂過洛濱醉遊累日 黄庭堅 
癭民見我亦悠悠，癭木累累滿道周。飛舄已隨王令化，真龍甯爲葉公留。未能洗耳箕山去，且復吹笙洛浦遊。舍故趨新歸有分，令人何處欲藏舟。
雜詩 黄庭堅 
迷情淡蕩不知津，老却平生夢幻身。滿眼紛華心寂寞，長安市上酒家人。
曹村道中 黄庭堅 
嘶馬蕭蕭蒼草黄，金天雲物弄微凉。瓜田餘蔓有荒壠，梨子壓枝鋪短牆。明月風煙如夢寐，平生親舊隔湖湘。行行秋興已孤絕，不忍更臨山夕陽。
漫書呈幾復三首  其一 黄庭堅 
古人踽踽已先登，後學蕭蕭不再興。顧我尪羸君勉强，百年漂忽甚風燈。
漫書呈幾復三首  其二 黄庭堅 
空名不繫身輕重，此道當如命廢興。彷彿古人前日事，解衣捫蝨對青燈。
漫書呈幾復三首  其三 黄庭堅 
秋蟲振羽驚寒夢，河漢西斜夜獨興。欲罷不能呼子起，新凉宜近讀書燈。
留幾復飲 黄庭堅 
幾復平生好，能來屈馬蹄。愈風觀草檄，刮膜受金篦。藏器時難得，忘言物已齊。買書聊教子，讓粟不謀妻。碧草迷寒夢，丹楓落故溪。爾時千里恨，且願醉如泥。
再留幾復 黄庭堅 
客興敝鶉衣，囊金罄褭蹄。羸驂多斷轡，垢髮不勝篦。道德千年事，窮通一理齊。晚田猶溉種，稺子且歸妻。徑欲眠漳浦，幾成訪剡溪。鄙心須澡雪，蓮藕在淤泥。
謝陳正字送荔支三首  其一 黄庭堅 
十年梨棗雪中看，想見江城荔子丹。贈我甘酸三百顆，稍知身作近南官。
謝陳正字送荔支三首  其二 黄庭堅 
齋餘睡思生湯餠，紅顆分甘愜下茶。如夢泊船甘柘雨，芭蕉林裏有人家。
謝陳正字送荔支三首  其三 黄庭堅 
橄欖灣南遠歸客，煩將嘉果送蓬門。紅衣襞積蠻煙潤，白曬丁香之子孫。
答龍門潘秀才見寄 黄庭堅 
男兒四十未全老，便入林泉真自豪。明月清風非俗物，輕裘肥馬謝兒曹。山中是處有黄菊，洛下誰家無白醪。想得秋來常日醉，伊川清淺石樓高。
寄張仲謀次韵 黄庭堅 
風力蕭蕭吹短衣，茅簷霜日淡暉暉。天寒塞北雁行落，歲晚大梁書信稀。湖稻初舂雲子白，家雞正有藁頭肥。割鮮炊黍尋前約，公事可來君不違。
客自潭府來稱明因寺僧作靜照堂求予作 黄庭堅 
客從潭府渡河梁，籍甚傳誇靜照堂。正苦窮年對塵土，坐令合眼夢湖湘。市門曉日魚蝦白，鄰舍秋風橘柚黄。去馬來舟爭歲月，老僧元不下胡床。
雜詩七首  其一 黄庭堅 
此身天地一蘧廬，世事消磨綠鬢疏。畢竟幾人真得鹿，不知終日夢爲魚。
雜詩七首  其二 黄庭堅 
營巢燕燕幾時休，在處成家春復秋。歲歲自來還自去，主人無厭客無求。
雜詩七首  其三 黄庭堅 
館甥宮裏歎才難，當日同朝聽百官。光武早知堯舜事，只今那得子陵灘。
雜詩七首  其四 黄庭堅 
少年不愛萬金身，歌舞尋春愁送春。滿眼紛華心寂寞，長安市上酒家人。
雜詩七首  其五 黄庭堅 
薰爐茶鼎偶然同，晴日鴉啼柿葉風。萬事盡還麴居士，百年常在大槐宮。
雜詩七首  其六 黄庭堅 
古屋清寒雪未消，小窗晴日展芭蕉。酸甘荔子嘗春酒，更碾新芽薦菊苗。
雜詩七首  其七 黄庭堅 
碧窗凉簟唯便睡，露井無塵蔭綠槐。夢入醉鄉猶病渴，轆轤聲到枕邊來。
飲韓三家醉後始知夜雨 黄庭堅 
醉卧人家久未曾，偶然樽俎對青燈。兵厨欲罄浮蛆甕，饋婦初供醒酒冰。只見眼前人似月，豈知簾外雨如繩。浮雲不負青春色，未覺新詩減杜陵。
張仲謨許送河鯉未至戲督以詩 黄庭堅 
浮蛆琰琰動春醅，張仲臨津許鱠材。鹽豉欲催蓴菜熟，霜鱗未貫柳條來。日晴魚網應曾曬，風軟河冰必暫開。莫誤曉窗占食指，仍須持取報章回。
和答張仲謨泛舟之詩 黄庭堅 
雲容天影水中摇，分坐船舷似小橋。聯句敏於山吐月，舉觴疾甚海吞潮。興來活臠牛心熟，醉罷紅鑪鴨脚焦。公子翩翩得真意，馬蹄塵裏有嘉招。
食瓜有感 黄庭堅 
暑軒無物洗煩蒸，百果凡材得我憎。蘚井筠籠浸蒼玉，金盤碧筯薦寒冰。田中誰問不納履，坐上適來何處蠅。此理一盃分付與，我思明哲在東陵。
道中寄公壽 黄庭堅 
坡陀羸馬暮雲昏，苦憶兔園高帝孫。子舍芝蘭皆可佩，後房桃李總能言。鞦韆門巷火新改，桑柘田園春向分。病酒相如在行役，梁王誰與共清樽。
行邁雜篇六首  其一 黄庭堅 
簇簇深紅間淺紅，苦才多思是春風。千村萬落花相照，盡日經行錦繡中。
行邁雜篇六首  其二 黄庭堅 
白白紅紅相間開，三三五五踏青來。戲隨胡蝶不知遠，驚見行人笑却回。
行邁雜篇六首  其三 黄庭堅 
村落人家桃李枝，無言氣味亦依依。可憐憔悴蓬蒿底，蜂蝶不知春又歸。
行邁雜篇六首  其四 黄庭堅 
杏村桃塢春三月，少有人家不出遊。一顧雖無傾國色，千金肯爲使君留。
行邁雜篇六首  其五 黄庭堅 
滿院青楊吐白綿，未多柳絮解漫天。野人豈會斷優劣，只問牀頭沽酒錢。
行邁雜篇六首  其六 黄庭堅  泰山
十日狂風桃柳休，常因酒盡覺春愁。泰山爲肉釀滄海，料得人間無白頭。
去賢齋 黄庭堅 
爭名朝市魚千里，觀道詩書豹一班。末俗風波尤浩渺，古人廉陛要躋攀。螗螂怒臂當車轍，鸚鵡能言著鏁關。顧我安知賢者事，松風永日下簾間。
粹老家隔簾聽琵琶 黄庭堅 
馬卿勸客且無喧，請以侍兒臨酒樽。妝罷黄昏簾隔面，曲終清夜月當軒。絃絃不亂撥來往，字字如聞人語言。千古胡沙埋妙手，豈如桃李在中園。
江南 黄庭堅 
夢寐江南未得歸，清波鷠子上鉤肥。五年身屬官倉米，輸與漁人坐釣磯。
道中寄景珍兼簡庾元鎮 黄庭堅 
傳語濠州賢刺史，隔年詩債幾時還。因循樽俎疏相見，弃擲光陰只等閑。心在青雲故人處，身行紅雨亂花間。遙知別後多狂醉，惱殺江南庾子山。
次韵景珍酴醾 黄庭堅 
莫惜金錢買玉英，擔頭春老過清明。天香國艷不著意，詩社酒徒空得名。及此一時須痛飲，已拚三日作狂酲。濠州園裏都開盡，腸斷蕭蕭雨打聲。
呈馬粹老范德孺 黄庭堅 
潁上相逢杏始青，爾來瓜壟有新耕。四時爲歲已中半，萬物得秋將老成。日永清風摇麈尾，夜闌飛雹落棋枰。兩廳未覺過從數，政以頑疏累友生。
謝張仲謀端午送巧作 黄庭堅  送别 劝慰 端午节
君家玉女從小見，聞道如今畫不成。翦裁似借天女手，萱草石榴偏眼明。
送張子列茶 黄庭堅 
齋餘一椀是常珍，味觸色香當幾塵。借問深禪長不卧，何如官路醉眠人。
三月壬申同堯民希孝觀浄名寺經藏得弘明集中沈烱同庾肩吾諸人游明慶寺詩次韵奉呈二公 黄庭堅 
秘藏開新譯，天花雨舊堂。證經多寶塔，寢疾浄名牀。鳥語雜歌頌，蛛絲凝篆香。同游得趙李，談道過何王。
雨過至城西蘇家 黄庭堅 
飄然一雨洒青春，九陌浄無車馬塵。漸散紫煙籠帝闕，稍回晴日麗天津。花飛衣袖紅香濕，柳拂鞍韉綠色勻。管領風光唯痛飲，都城誰是得閑人。
謝仲謀示新詩 黄庭堅 
贈我新詩許指瑕，令人失喜更驚嗟。清於夷則初秋律，美似芙蓉八月花。采菲直須論下體，鍊金猶欲去寒沙。唐朝韓老誇張籍，定有雲孫作世家。
十月十五早飯清都觀逍遙堂 黄庭堅 
心遊魏闕魚千里，夢覺邯鄲黍一炊。蔬食菜羹吾亦飽，逍遙堂下葉辭枝。
紅蕉洞獨宿 黄庭堅 
南牀高卧讀逍遙，真感生來不易銷。枕落夢魂飛蛺蝶，燈殘風雨送芭蕉。永懷玉樹埋塵土，何異蒙鳩掛葦苕。衣笐妝臺蛛結網，可憐無以永今朝。
春雪呈張仲謀 黄庭堅 
暮雪霏霏若撒鹽，須知千隴麥纖纖。夢闌半枕聽飄瓦，曉起高堂看入簾。剩與月明分夜砌，即成春溜滴晴簷。萬金一醉張公子，莫道街頭酒價添。
和答劉太博携家遊廬山見寄 黄庭堅  庐山
緩轡松陰不起塵，嵐光經雨一番新。遙知數夜尋山宿，便是全家避世人。落日已迷烟際路，飛花還報洞中春。可憐不更尋源入，若見劉郎想問秦。
次韵伯氏戲贈韓正翁菊花開時家有美酒 黄庭堅 
鬢髮斑然潘騎省，腰圍瘦盡沈東陽。茶甌屢煮龍山白，酒椀希逢若下黄。烏角巾邊簪鈿朵，紅銀盃面凍糖霜。會須著意憐時物，看取年華不久芳。
答李康文 黄庭堅 
才甫經年斷來往，逢君車馬慰秋思。幽蘭被逕聞風早，薄霧乘空見月遲。每接雍容端自喜，交無早晚在相知。深慙借問談經地，敢屈康成入絳幃。
送彭南陽 黄庭堅 
南陽令尹振華鑣，三月春風困柳條。携手河梁愁欲別，離魂芳草不勝招。壺觴調笑平民訟，賓客風流醉舞腰。若見賢如武侯者，爲言來仕聖明朝。
送鄧慎思歸長沙覲省 黄庭堅 
鄧侯過我解新鞿，潦倒猶能似舊時。西邑初除折腰尉，南陔常詠采蘭詩。姓名已入飛龍榜，書信新傳喜鵲知。何日家庭供一笑，綠衣便是老萊衣。
從時中乞蒲團 黄庭堅 
織蒲投我最宜寒，正欲陰風雪作團。方竹火爐趺坐穩，何如矍鑠跨征鞍。
戲答諸君追和予去年醉碧桃 黄庭堅 
當時倒著接䍦回，不但碧桃邀我來。白蟻撥醅官酒滿，紫綿揉色海棠開。
雪後登南禪茅亭簡張仲謀二首  其一 黄庭堅 
雪後憑高望洛都，萬峰遮眼白模糊。相將閬苑樓臺上，展盡山陰水墨圖。
雪後登南禪茅亭簡張仲謀二首  其二 黄庭堅 
風入村墟摇酒旆，雲埋行徑罷樵蘇。狐裘年少宜追獵，正有饑鷹待一呼。
景珍太博見示舊倡和蒲萄詩因而次韵 黄庭堅 
映日圓光萬顆餘，如觀寶藏隔蝦須。夜愁風起飄星去，曉喜天晴綴露珠。宮女揀枝模錦繡，論師持味比醍醐。欲收百斛供春釀，放出聲名壓酪奴。
喜念四念八至京 黄庭堅 
朔雪蕭蕭映薄幃，夢回空覺淚痕稀。驚聞庭樹鳥烏樂，知我江湖鴻雁歸。拂榻喜開姜季被，上堂先着老萊衣。酒樽煙火長相近，酬勸從今更不違。
次韵伯氏寄贈蓋郎中喜學老杜詩 黄庭堅 
老杜文章擅一家，國風純正不欹斜。帝閽悠邈開關鍵，虎穴深沈探爪牙。千古是非存史筆，百年忠義寄江花。潛知有意升堂室，獨抱遺編校舛差。
蓋郎中惠詩有二强攻一老不戰而勝之嘲次韵解之 黄庭堅 
詩翁琢句玉無瑕，淡墨稀行秋雁斜。讀罷清風生麈尾，吟餘新月度簷牙。自知拙學無師匠，要且强言遮眼花。筆力有餘先示怯，真成句踐勝夫差。
和呂秘丞 黄庭堅 
北海樽中忘日月，南山霧裏晦文章。清朝不上九卿列，白髮歸來三徑荒。車轍馬蹄疏市井，花光竹影照門牆。人間榮辱無來路，萬頃風煙一草堂。
雜詩四首  其一 黄庭堅 
扁舟江上未歸身，明月清風作四鄰。觀化悟來俱是妄，漸疏人事與天親。
雜詩四首  其二 黄庭堅 
佛子身歸樂國遙，至人神會碧天寥。劫灰沈盡還生妄，但向平沙看海潮。
雜詩四首  其三 黄庭堅 
小德有爲因有累，至神無用故無功。須知廣大精微處，不在存亡得失中。
雜詩四首  其四 黄庭堅 
黄帝煉丹求子母，神農嘗藥辨君臣。如何苦思形中事，憂患從來爲有身。
次韵子高即事 黄庭堅 
詩禮不忘它日問，文章未覺古人疏。青雲自致屠龍學，白首同歸種樹書。綠葉青陰啼鳥下，游絲飛絮落花餘。無因常得杯中物，願作鴟夷載屬車。
次韵寄藍六在廣陵 黄庭堅 
聖學相期滄海頭，當時各倚富春秋。班揚文字初無意，滕薛功名自不優。焦尾朱絃非衆聽，南山白石使人愁。傳聲爲向揚州問，相憶猶能把酒不。
再和寄藍六 黄庭堅 
南極一星淮上老，承家令子氣橫秋。萬端只要稱心耳，五鼎何如委吏優。海燕催歸人作社，江花欲動雨含愁。追思二十年前會，棠棣飄零歎鄂不。
戲書效樂天 黄庭堅 
造物生成嵇叔嬾，好人容縱接輿狂。鳥飛魚泳隨高下，蟻集蜂衙聽典常。母惜此兒長道路，兄嗟予弟困冰霜。酒壺自是華胥國，一醉從他四大忙。
余成詩 黄庭堅 
丹籍生涯無列鼎，白頭忠信可專城。自非車騎將軍勢，愧使王尼常作兵。
寄張仲謀 黄庭堅 
好在張公子，清秋應苦吟。衣穿慈母線，囊罄旅人金。早晚辭天闕，歸來慰陸沈。黄花一樽酒，期與爾同斟。
次韵春遊別說道二首  其一 黄庭堅 
愁眼看春色，城西醉夢中。柳分榆莢翠，桃上竹梢紅。燕濕社翁雨，鶑啼花信風。別離感貧賤，殷子正書空。
次韵春遊別說道二首  其二 黄庭堅 
青春倚江閣，萬象客愁中。江水不勝綠，簷花無頼紅。欹斜半簾日，留滯一帆風。携手離筵上，清樽不易空。
講武臺南有感 黄庭堅 
月明猶在搭衣竿，曉踏臺南路屈盤。騶子雨中先馬去，村童煙外倚牆看。鴉啼宰木秋風急，鷺立漁船野水乾。花似去年堪折贈，插花人去淚闌干。
孫不愚索飲九日酒已盡戲答一篇 黄庭堅 
滿眼黄花慰索貧，可憐風物逐時新。范丹出後塵生釜，郭泰歸來雨墊巾。偶有清樽供壽母，遂無餘瀝及他人。年豐酒價應須賤，爲子明年作好春。
辱粹道兄弟寄書久不作報以長句謝不敏 黄庭堅 
病癖無堪吾懶書，交親情分豈能疏。深慚煙際兩鴻雁，遺我罾中雙鯉魚。故國青山長極眼，今年白髮不勝梳。幾時得計休官去，筍葉裹茶同趁虛。
和知命招晁道夫叔姪 黄庭堅 
過我諸公子，寂寥非世娛。茶須親碾試，酒可倩行沽。日永烏皮几，窗寒竹火爐。不來尋翰墨，僮僕解吳歈。
再次韵戲贈道夫 黄庭堅 
名教自樂地，思君相與娛。囊錐見末疾，櫝玉待時沽。雨歇鳴鳩樹，薰銷睡鴨爐。不來應夢起，子學□啼歈。
秋思 黄庭堅 
椎牛作社酒新篘，扶老將兒嬉隴頭。木落人家見雞犬，曉寒溪口在汀洲。無功可佩水蒼玉，卒歲空思狐白裘。身到楚傖非屈宋，顧慙疏懶作悲秋。
希仲招飲李都尉北園 黄庭堅 
曉踏驊騮傍古牆，北園同繫紫游韁。主人情厚杯無算，別館春深日正長。楊柳陰斜移坐晚，酴醾花暗染衣香。夜深恐觸金吾禁，走馬天街趁夕陽。
過西山 黄庭堅 
新春木葉未蒙籠，西望天涯幾日通。商洛山間白雲起，行歌思見採芝翁。
夜聞鄰舟崔家兒歌 黄庭堅 
半夜聞歌客寢驚，空餘縹緲渡江聲。湘妃舞罷波紋冷，月欲銜山天未明。
重答 黄庭堅 
莫怪東牆擲果頻，沈郎眉宇正青春。自言多病腰圍減，依舊瓊林照映人。
鴻溝 黄庭堅 
英雄並世不相容，割據山川計亦窮。溝水已東全入漢，淮陰誰復議元功。
裴晉公書堂 黄庭堅 
裴公入相便論兵，躍馬淮西一戰平。黄閤不須金印好，却來山下作書生。
子産廟 黄庭堅 
區區小鄭多君子，誰若公孫用意深。監巫執節誅腹誹，不除鄉校獨何心。
見二十弟倡和花字漫興五首  其一 黄庭堅 
落絮遊絲三月候，風吹雨洗一城花。未知東郭清明酒，何似西窗穀雨茶。
見二十弟倡和花字漫興五首  其二 黄庭堅 
官駝鳴鐸逐鹽車，只見風塵不見花。空作江南江北夢，辛夷躑躅倚山茶。
見二十弟倡和花字漫興五首  其三 黄庭堅 
睡起草玄三畝宅，無人載酒眼昏花。不知誰勸路門講，天上日長坐賜茶。
見二十弟倡和花字漫興五首  其四 黄庭堅 
鄴城也似洛城闊，□□園林學養花。欲把一樽隨飲處，□□處處鎖官茶。
見二十弟倡和花字漫興五首  其五 黄庭堅 
池面白魚吹落絮，□□□□退枯花。無因光祿賜官酒，且學潞公灌蜀茶。
九日對菊有懷粹老在河上四首  其一 黄庭堅 
月邀棋約屢登臺，學省公廳只對街。九日菊花孤痛飲，百端人事可安排。
九日對菊有懷粹老在河上四首  其二 黄庭堅 
黄花節晚猶可惜，青眼故人殊未來。金蘂飛觴無計共，香鈿滿地始應回。
九日對菊有懷粹老在河上四首  其三 黄庭堅 
憶得舊時重九日，紫萸黄菊壓梳釵。寒花有意催垂淚，喜鵲無端屢下階。
九日對菊有懷粹老在河上四首  其四 黄庭堅 
碧窗閑殺春風手，古柳堤鶑幾日回。縱有黄花堪對酒，應無紅袖與傳杯。
贈謝敞王博喻 黄庭堅 
高哉孔孟如秋月，萬古清光仰照臨。千里特來求驥馬，兩生於此敵南金。文章最忌隨人後，道德無多只本心。廢軫斷弦塵漠漠，起予惆悵伯牙琴。
和答郭監簿詠雪 黄庭堅 
細學梅花落晚風，忽翻柳絮下春空。家貧無酒願鄰富，官冷有田知歲豐。夜聽枕邊飄屋瓦，夢成江上打船篷。覺來幽鳥語聲樂，疑在白鷗寒葦中。
直舍寄陳子惠 黄庭堅 
廣文賓退下簾重，凉氣微生筆硯中。不得朱絃寫流水，綠槐陰合鳥呼風。
和庭誨雨後 黄庭堅 
小霽卧觀書，凉軒夏簟舒。天青印鳥跡，雲黑卷犀渠。新月來高樹，清風轉廣除。雨師真解事，一爲洗空虛。
和庭誨苦雨不出 黄庭堅 
端居廣文舍，暑服似純綿。綠竹塵蒙合，紅榴日炙蔫。披襟風入幌，灑面雨連天。莫借角巾墊，勤來坐馬韉。
次韵庭誨按秋課出城 黄庭堅 
風鳴落意地，露著晚瓜田。官道奔車氣，經家煮棗煙。穫人歌挃挃，公子騎翩翩。旁舍末隠舉，明秋願有年。
大風 黄庭堅 
霜重天高日色微，顛狂紅葉上階飛。北風不惜江南客，更入破窗吹客衣。
題司門李文園亭 黄庭堅 
白氏草堂元自葺，陶公三徑不教荒。青蕉雨後開書卷，黄菊霜前碎鵠裳。落日看山凭曲檻，清風談道據胡床。此來遂得歸休意，却莫翻然起相湯。
次韵和臺源諸篇九首 南屏山 黄庭堅 
襞積藍光刻削成，主人題作正南屏。身更萬事已頭白，相對百年終眼青。煙雨數峰當隠几，林塘一带是中庭。紅塵車馬無因到，石壁松門本不扃。
次韵和臺源諸篇九首 七臺峰 黄庭堅 
欲雕佳句累層巒，深愧揮斤斲鼻端。作者七人俱老大，昂藏却立古衣冠。千年避世朝市改，萬籟入松溪澗寒。我有號鍾鎖蛛網，何時對汝發清彈。
次韵和臺源諸篇九首 七臺溪 黄庭堅 
先生行樂在清溪，滿世功名對畫脂。一道寒波隨眼浄，百年高柳到天垂。昔人無處問誰氏，遺礎有情猶舊基。猿鶴至今煙慘淡，賢愚俱盡水漣漪。四時相及漏催滴，萬事不疑冰泮澌。聊欲烹茶羹杞菊，身如桑苧與天隨。
次韵和臺源諸篇九首 疊屏巖 黄庭堅 
篁竹參天無人行，來游者多蹊自成。石屏重疊翡翠玉，蓮蕩宛轉芙蓉城。世緣遮盡不到眼，幽事相引頗關情。一爐沈水坐終日，喚夢鵓鴣相應鳴。
次韵和臺源諸篇九首 靈壽臺 黄庭堅 
藤樹誰知先後生，萬年相倚共枯榮。層臺定自有天地，鼻祖已來傳父兄。虎豹文章藏霧雨，龍蛇頭角聽雷聲。何時暫取蒼煙策，獻與本朝優老成。
次韵和臺源諸篇九首 仙橋洞 黄庭堅 
橫閣晴虹渡石溪，幾年鑰鎖鎮瑶扉。洞中日月真長久，世上功名果是非。叱石元知牧羊在，爛柯應有看棋歸。若逢白鶴來華表，識取當年丁令威。
次韵和臺源諸篇九首 靈椿臺 黄庭堅 
固蔕深根且一邱，少時嘗恐斧斤求。何人比擬明堂柱，幾歲經營江漢洲。終以不才名四海，果然無禍閱千秋。空山萬籟月明底，安得閑眠石枕頭。
次韵和臺源諸篇九首 雲濤 黄庭堅 
造物成形妙畫工，地形咫尺遠連空。蛟鼉出沒三萬頃，雲雨縱橫十二峰。清坐使人無俗氣，閑來當暑起清風。諸山落木蕭蕭夜，醉夢江湖一葉中。
次韵和臺源諸篇九首 羣玉峰 黄庭堅 
洞天名籍知第幾，洞口諸峰蒼翠堆。彫虎嘯風斤斧去，飛廉吹雨曉煙回。日晴圭角升雲氣，月冷明珠割蚌胎。種玉田中飽春笋，仙人憶得早歸來。
寄題瑩中野軒 黄庭堅 
開軒城市如村落，人似往時陳太邱。暄景半窗行野馬，雨寒疏竹上牽牛。平生江海心猶在，退食詩書吏罷休。□□□□□□力，必知耆舊想風流。
觀叔祖少卿奕棋 黄庭堅 
世上滔滔聲利間，獨憑棋局老青山。心遊萬里不知遠，身與一山相對閑。夜半解圍燈寂寞，樽前翻却酒闌珊。因觀勝負無常在，生死□□□不關。
窗日 黄庭堅 
歎息西窗過隙駒，微陽初至日光舒。□□□長宮中線，添得思堂一卷書。
次韵郭明叔登縣樓見思長句 黄庭堅 
令尹登臨多暇日，杖生芝菌筆生埃。溪橫鳳尾寒光去，山擁旌陽翠氣來。晚市張燈明遠近，□□留客舞徘徊。紅裳珠履知多在，點檢惟無□秀才。
銅官僧舍得尚書郎趙宗閔墨竹一枝筆勢妙天下爲作小詩二首  其一 黄庭堅 
省郎潦倒今何處，敗壁風生霜竹枝。滿世□□專翰墨，誰爲真賞拂蛛絲。
銅官僧舍得尚書郎趙宗閔墨竹一枝筆勢妙天下爲作小詩二首  其二 黄庭堅 
獨來野寺無人識，故作寒崖雪壓枝。想得平生藏妙手，只今猶在鬢如絲。
曉出祥符趨府 黄庭堅 
朝霞藻繪舜衣裳，天碧山青認赭黄。憶得御爐煙直下，紫宸辭罷過宮廊。
夜觀蜀志 黄庭堅 
蓋世英雄不自知，暮年初志各參差。南陽隴底卧龍日，北固樽前失箸時。霸主三分割天下，宗臣十倍勝曹丕。寒爐夜發塵書讀，似覆輸籌一局棋。
戲答龍泉余尉問禪二小詩  其一 黄庭堅 
重簾複幕鎖蛾眉，銀燭金荷醉舞衣。長爲扶頭欠斗酒，不關禪病減腰圍。
戲答龍泉余尉問禪二小詩  其二 黄庭堅 
翻頭作尾掉枯藤，臘月花開更造冰。何似清歌倚桃李，一爐沈水醉紅燈。
戲贈元翁 黄庭堅 
從來五字弄珠璣，忍負僧床鎖翠微。傳語風流三語掾，何時綴我百家衣。
行役縣西喜雨寄任公漸大夫 黄庭堅 
行役勞人望縣齋，心如枯井喜塵埃。青燈簾外蕭蕭雨，破夢山根殷殷雷。新麥欲連天際好，濃雲猶傍日邊來。田歌已有豐年意，令尹眉頭想豁開。
戲贈水牯菴 黄庭堅 
水牯從來犯稼苗，著繩只要鼻穿牢。行須萬里無寸草，卧對十方同一槽。租稅及時王事了，雲山橫笛月輪高。華亭浪說吹毛劍，不見全牛可下刀。
癸亥立春日煮茗於石池寺見庚戌中盛二十舅中叔爲縣時題名歎此寺不日而成哀縣學弊而不能復 黄庭堅 
中叔風流映江左，當年桃李自光輝。看成佛屋上雲雨，不忍學宮荒蕨薇。人物深藏青白眼，官聯曾近赭黄衣。蛛絲柱後惠文暗，憔悴今乘別駕歸。
招戴道士彈琴 黄庭堅 
春愁如髮不勝梳，酒病綿綿困未蘇。欲聽淳音消妄想，抱琴端爲一來無。
延壽寺見紅藥小魏揚州號爲醉西施 黄庭堅 
醉紅如墮珥，奈此惱人香。政爾無言笑，未應吳國亡。
臨江寺僧以金線猿皮蒙棐几 黄庭堅 
蒙茸冒枯几，想像掛霜枝。永失金衣友，文章安用爲。
送君庸 黄庭堅 
北風吹雨薄寒生，人與蠟梅相照明。恨君草草渡江去，重約歸時五鳳笙。
北園步折梅寄君庸 黄庭堅 
林中破笑派雪雨，不著世間笑粉塵。覆入曉風香滿袖，無人同詠一枝春。
一夕風雨花藥都盡唯有豨薟一叢濯濯得意戲題 黄庭堅 
紅藥山丹逐曉風，春榮分到豨薟叢。朱顔頗欲辭鏡去，煮葉掘根儻見功。
漫興 黄庭堅 
肉食傾人如出凡，藜羹賦我是朝三。曉來不倦聽衙鼓，雲裏捲簾山正南。
寄劉泗州 黄庭堅 
萬馬千艘要路津，禪翁新畫兩朱輪。行春定得忘言對，金碧浮圖何姓人。
次韵答任仲微 黄庭堅 
伯氏文章足起家，雁行唯我乏芳華。不堪黄綬腰銅印，只合清江把釣車。縮項魚肥炊稻飯，扶頭酒熟卧蘆花。吳兒何敢當倫比，或有離騷似景差。
何主簿蕭齋郎贈詩思家戲和答之 黄庭堅 
善吟閨怨斷人腸，二妙風流不可當。傅粉未歸啼玉筯，吹笙無伴澀銀篁。睡添鄉夢客床冷，瘦盡腰圍衣带長。天性少情詩亦少，羨他蕭史與何郎。
次韵和魏主簿 黄庭堅 
梅蘂觸人意，繞枝三四旋。玄冥與之笑，青帝不爭權。簾晚壽陽醉，雲深姑射眠。愁蛾英半落，嬌靨菡初圓。短簿吹羌笛，諸郎宴洞天。官棲仇覽棘，才拍翰林肩。風力能冰酒，霜威欲折綿。錦衾寒有恨，花信遠難傳。飲罷鐘催曉，詩成律換年。餘香勤管領，莫厭屢中賢。
南安試院無酒飲周道輔自贛上携一榼時時對酌惟恐盡試畢僕夫言尚有餘樽木芙蓉盛開戲呈道輔 黄庭堅 
聞說君家好弟兄，窮鄉相見眼俱青。偶同一飯論三益，頗爲諸生醉六經。山邑已催乘傳馬，曉窗猶共讀書螢。霜花留得紅妝面，酌盡齋中竹葉瓶。
贈清隠持正禪師 黄庭堅 
清隠開山有勝緣，南山松竹上參天。擗開華岳三峰手，參得浮山九带禪。水鳥風林成佛事，粥魚齋鼓到江船。異時折脚鐺安穩，更種平湖十頃蓮。
次韵公擇雨後 黄庭堅 
二聖勤民損膳羞，雨餘今見角田秋。碧酒尚堪遮眼醉，紅榴不解替人愁。
四月末天氣陡然如秋遂御袷衣游北沙亭觀江漲 黄庭堅 
沙岸人家報急流，船官解纜正夷猶。震雷將雨度絕壑，遠水粘天吞釣舟。甚欲去揮白羽箑，可堪更着紫茸裘。平生得意無人會，浩蕩舂鉏且自由。
同宋景瞻分題汴上行 黄庭堅 
東風何時來，隄柳芳且柔。河冰日已銷，漫漫春水流。寒梅未破萼，芳草綠猶稠。歲月不我還，念此人生浮。高車無完輪，積水有覆舟。鹿門不返者，誰得從之游。
梨花 黄庭堅 
巧解逢人笑，還能亂蝶飛。清風時入戶，幾片落新衣。
題醒心軒 黄庭堅 
盡日竹風談法要，無人竹影又斜陽。他時若有相應者，莫負開軒人姓黄。
承示中秋不見月及憫雨連作恐妨秋成奉次元韵 黄庭堅 
秀稻秋風喜太平，獨疑連雨未全晴。銀蟾似亦無聊頼，默度寒宵嬾吐明。
書王氏夢錫扇 黄庭堅 
壓枝梅子大於錢，慚愧春光又一年。亭午無人初破睡，杜鵑啼在柳梢邊。
謝王炳之惠茶 黄庭堅 
平生心賞建溪春，一邱風味極可人。香包解盡寶带胯，黑面碾出明窗塵。家園鷹爪改嘔泠，官焙龍文常食陳。於公歲取壑源足，勿遣沙溪來亂真。
和答劉中叟殿院 黄庭堅 
平生劉宗正，聞有湖海氣。黄石與兵書，雷震鎖胸次。跨馬開武溪，韔弓作文吏。守祧仁九族，瑑玉詔萬世。去乘御史驄，權貴歛手避。時時侵諫草，頗用文章戲。風人託草木，騷客拾蘭蕙。傾懷謝僚友，句法何壯麗。諸公遊蓬壺，賤子濫末至。風流餘翰墨，想見經行地。烏啼霜臺柏，岑絕不可詣。峨峨觸邪冠，此中有餘事。醫國妙藥石，立朝極涇渭。餘子蠹青簡，走亦行幞被。
伯時彭蠡春牧圖 黄庭堅  岳阳楼
岳陽樓上春已歸，湖中鴻雁拍波飛。布帆天闊隨鳥道，石林風晚吹人衣。春水初生及馬腹，浮灘欲上西山麓。遙看絕嶺秀雲松，上有垂蘿暗谿谷。沙眠草嚙性不驕，側身注目鳴相招。林間瞥過星爍爍，原上獨立風蕭蕭。君不見中原真種胡塵沒，南行市骨何倉卒。秪收力健載征夫，肯向時危辨奇骨。即令貢馬西北來，東西坊監屯雲開。紛然駑驥同一秣，爾可不憂四蹄脫。
題伯時馬 黄庭堅 
我觀李侯作胡馬，置我敕勒陰山下。驚沙隨馬欲暗天，千里絕足略眼跨。自當初駕沙苑丞，豈復更數將軍霸。李侯今病發右臂，此圖筆妙今無價。
題東坡竹石 黄庭堅 
怪石岑崟當路，幽篁深不見天。此路若逢醉客，應在萬仞峰前。
觀劉永年團練畫角鷹 黄庭堅 
劉侯才勇世無敵，愛畫工夫亦成癖。弄筆掃成蒼角鷹，殺氣稜稜動秋色。爪拳金鉤觜屈鐵，萬里風雲藏勁翮。兀立槎枒不畏人，眼看青冥有餘力。霜飛晴空塞草白，雲垂四野陰山黑。此時軒然盍飛去，何乃巑屼立西壁。祗應真骨下人世，不謂雄姿留粉墨。造次更無高鳥喧，等閑亦恐狐狸嚇。旁觀未必窮神妙，乃是天機貫胸臆。瞻相突兀摩空材，想見其人英武格。傳聞揮毫頗容易，持以與人無甚惜。物逢真賞世所珍，此畫他年恐難得。
題王晉卿平遠溪山幅 黄庭堅 
風流子晉罷吹笙，小筆溪山刮眼明。相倚鴛鴦得偎暎，一川風雨斷人行。
大暑水閣聽晉卿家昭華吹笛 黄庭堅 
蘄竹能吟水底龍，玉人應在月明中。何時爲洗秋空熱，散作霜天落葉風。
癸酉八月同百丈肅禪師溫湯作小詩呈九仙舜公長老 黄庭堅 
九仙漚和湯，浴此二水牯。主人無施心，冷暖各得所。道途開十方，瓢杓汲萬古。欲問源從來，大雄山有虎。
竹枝詞二首  其一 黄庭堅 
三峽猿聲淚欲流，夔州竹枝解人愁。渠儂自有回天力，不學垂楊繞指柔。
竹枝詞二首  其二 黄庭堅 
塞上柳枝且莫歌，夔州竹枝奈愁何。虛心相待莫相誤，歲寒望君一來過。
詠子舟小山叢竹 黄庭堅 
病竹猶能冠叢，夏篁解籜匆匆。細草因依岑寂，小山紫翠嵌空。
次韵斌老冬至書懷示子舟篇末見及之作因以贈子舟歸 黄庭堅 
二宗性清真，俱抱歲寒節。常思風雲會，爲國奮忠烈。道方滄波穨，位有豺虎竊。夫婦相魚肉，關中一丈雪。北風夜涔涔，竹枯松栢折。泰來拔茅連，井收寒泉冽。天地復其所，我輩皆慰愜。何爲對樽壺，似見小敵怯。大宗垂紫髯，貴氣已森列。小宗新換骨，健啗頗腴悅。昨宵連環夢，秣馬待明發。寒日一線長，把酒相喻說。人生但安樂，逢世無巧拙。斑衣戲親庭，不作經年別。猶有未歸心，遠寄丁香結。
戲題斌老所作兩竹梢 黄庭堅 
老竹帖妥不作奇，嫩篁翹翹動風枝。是中有目世不知，吾宗落筆風煙隨。
奉次斌老送癭木棋局八韵 黄庭堅 
竘工運斤斧，蟠木破權奇。離離稻田畦，日靜波文稀。居然有心作，箇是偶爾爲。正當合戰地，仍有曳尾龜。膠漆與顔色，金銅利關機。抱器心自許，成功世乃知。吾宗爲湔祓，枯木更生輝。背城儻借一，觀我凱旋歸。
題石恪畫機織圖 黄庭堅 
荷鋤郎在田，行餉兒未返。終日弄鳴機，恤緯不思遠。
以皮鞋底贈石推官三首  其一 黄庭堅 
道人不凋琢，萬鏡自明己。願公勤此履，深徹法源底。
以皮鞋底贈石推官三首  其二 黄庭堅 
毗盧足趺光，照耀世界海。旋嵐黑風起，到岸得自在。
以皮鞋底贈石推官三首  其三 黄庭堅 
鼻孔隨人走，日中忽見斗。踏定太衝脈，壁上挂着口。
次韵錢德循鹿苑灘艤舟有作 黄庭堅 
鹿苑灘頭秋月明，使君輟棹愛江清。塵埃一段思歸路，已聽荆州漁鼓鳴。
范德孺須筆裒諸工佳者共成十枝分送 黄庭堅 
臨池聞道學書成，已許家雞勝伯英。雪竹霜毛分一束，開包何異五侯鯖。
予去歲在長沙數與處度元實相從把酒自過嶺來不復有此樂感歎之餘戲成一絕 黄庭堅 
玄霜搗盡音塵絕，去作湖南萬里春。想見山川佳絕地，落花飛絮轉愁人。
江氏家藏仁宗皇帝墨蹟贊 黄庭堅 
昭陵仁聖，與天同功。不刻不雕，萬國文明。日月照臨，無有隠側。一滴之雨，澤及萬物。簡言易從，易言易知。皇祖有訓，信如四時。雷聲不作，天地淵默。遺黎懷仁，霣泣翰墨。
錢忠懿王畫像贊 黄庭堅 
文武忠懿，堂堂如春。中有樗里，不以示人。雷行八區，震驚聽聞。提十五州，共爲帝民。送君者自崖而反，以安樂其子孫。九萬里則風斯在下，眇大物而成仁。
王元之真贊 黄庭堅 
天賜王公，佐我太宗。學問文章，致于匪躬。四方來庭，上稍宴衎。公舍瓦石，責君堯舜。采芝商山，以切直去。惟是文章，許以獨步。白髮還朝，泣思軒轅。雞犬舔鼎，群飛上天。真宗好文，且大用公。太阿出柙，公挺其鋒。龍怒鱗逆，在廷岌岌。萬物並流，砥柱中立。古之遺直，叔向以之。嗚呼王公，其尚似之。
東坡先生真贊三首  其一 黄庭堅 
子瞻堂堂，出於峨眉，司馬班揚。金馬石渠，閱士如牆。上前論事，釋之馮唐。言語以爲階，而投諸雲夢之黄。東坡之酒，赤壁之笛。嬉笑怒駡，皆成文章。解羈而歸，紫微玉堂。子瞻之德，未變於初爾。而名之曰元祐之黨，放之珠厓儋耳。方其金馬石渠，不自知其東坡赤壁也。及其東坡赤壁，不自意其紫微玉堂也。及其紫微玉堂，不自知其珠厓儋耳也。九州四海，知有東坡。東坡歸矣，民笑且歌。一日不朝，其間容戈。至其一丘一壑，則無如此道人何。
東坡先生真贊三首  其二 黄庭堅 
岌岌堂堂，如山如河。其愛之也，引之上西掖鑾坡。是亦一東坡，非亦一東坡。槁項黄馘，觸時干戈。其惡之也，投之於鯤鯨之波。是亦一東坡，非亦一東坡。計東坡之在天下，如太倉之一稊米。至於臨大節而不可奪，則與天地相終始。
東坡先生真贊三首  其三 黄庭堅 
眉目雲開月靜，文章豹蔚虎炳。逢世愛憎怡怡，五朝公忠炯炯。
寫真自贊五首  其一 黄庭堅 
飲不過一瓢，食不過一簞。田夫亦不改其樂，而夫子不謂之能賢，何也。顔淵當首出萬物，而奉以四海九州。而享之若是，故曰人不堪其憂。若余之於山澤，魚在深藻。鹿得豐草，伊其野性則然。蓋非抱陸沈之屈，懷迷邦之寶。既不能詩成無色之畫，畫出無聲之詩。又白首而不聞道，則奚取於似摩詰爲。若乃登山臨水，喜見清揚。豈以優孟爲孫叔敖，虎賁似蔡中郎者耶。
寫真自贊五首  其二 黄庭堅 
吏能精密，里行婣卹。則不如兄元明，而無元明憂疑萬事之敝。斟酌世故，銓品人物。則不如其弟知命，而無知命强項好勝之累。蓋元明以寡過，而知命以傲世。如魯直者，欲寡過而未能，以傲世則不敢。自江南乘一虛舟，又安知乘流之與遇坎者哉。
寫真自贊五首  其三 黄庭堅 
或問魯直似不似，似與不似，是何等語。前乎魯直，若甲若乙，不可勝紀。後乎魯直，若甲若乙，不可勝紀。此一時也，則魯直而已矣。一以我爲牛，予因以渡河而徹源底。一以我爲馬，予因以日千里計。魯直之在萬化，何翅太倉之一稊米。吏能不如趙張三王，文章不如司馬班揚。頎頎以富貴酖毒，而酖毒不能入其城府。投之以世故豺虎，而豺虎無所措其爪角。則於數子，有一日之長。
寫真自贊五首  其四 黄庭堅 
道是魯直亦得，道不是魯直亦得。是與不是，且置勿道。喚那箇作魯直，若要斬截一句，藏頭白海頭黑。
寫真自贊五首  其五 黄庭堅 
似僧有髮，似俗無塵。作夢中夢，見身外身。
張大同寫予真請自贊 黄庭堅 
秀眉廣宇，不如魯山。槁項黄馘，不如漆園。韜光匿名，將在雙井。談玄說妙，熱謾兩川。枯木突兀，死灰不然。虛舟送物，成百漏船。
張子謙寫予真請自贊 黄庭堅 
見人金玉滿堂而不貪，看人鳳閣鸞臺而不妬。自疑是南岳懶瓚師，人言是前身黄叔度。
故僰道廖君畫像贊 黄庭堅 
廖君樸遬，卒享五福。其艱其勤，天畀戩穀。治生之材，可以治邦。知子之智，可以使能。耋老于鄉，以福孫曾。在爾後人，思其艱勤。思其好賢，維衣食之源。瞻像思孝，勿墮其教。
故江陽楊君畫像贊 黄庭堅 
顯允臨邛，吏師文宗。能者述之，德宇恢恢。疏而不失，有物實之。於義當然，确乎不奪。强者屈之，愛民如子。曰予用威，誰其卹之。圖像如生，雖不能言，誰敢忽之。其事在人，歲月其逝，勿墜失之。後有南董，詢事考言，尚其筆之。
故陳氏畫像贊 黄庭堅 
女歸能婦，義止宜家。誰其向道，探深見遐。入古人室，立妙法句。自履實地，告人悟處。忽爾心疾，累歲狂癡。爲忘我難，使人厭之。迨其解化，莊語告戒。堂堂夫人，凌鄭同派。
喬令真贊 黄庭堅 
抱璞而居，其誰別玉。喬君不獻，自尊兩足。窺其獄戶，視其邑庭。吏無重糈，民有頌聲。提平如砥，持廉如水。觀其中，公清有餘。相其貌，固凡人耳。
文勛真贊 黄庭堅 
榮如辱如，誰喪誰得。萃如嗟如，不見聲色。爲吏不殘，去其敗羣。好賢喜士，黽勉而勤。子克家，吾稅駕。舍幾而寢，漠然即化。眉目在圖，慰爾時思。藹然粹溫，似無恙時。
李沖元真贊 黄庭堅 
冶百鍊之金，而中黄鐘之宮。琢無瑕之玉，而成夜光之璧。可用饗帝，可用活國。師曠不世而無聞，韞櫝藏之而無悶。士亦何得於山林，元勛而藎穀也故肥遯。
宋喬年真贊 黄庭堅 
士之坎壈，以其智多。因坎壈以爲師，用其多以見己。相遭於功名之會，圖像麒麟。獨行於寂寞之濱，照影溪壑。大者四時爾，小者風雨爾，豈真我哉。
宋宗儒真贊 黄庭堅 
宋子勃窣，心有古鏡。朝四暮三，爲笑不競。放一捻一，猶著禪病。探丸起死，味藥知性。憂患不入乎盃中，抱胡琴而風聽。若乃脫冠袒裼，捫蝨應客。目如愁胡，拊髀而呼。是必追橡栗於雲杪，探水月於江湖，然後怏於心與。
陶兀居士贊 黄庭堅 
兀兀陶陶，借書借不得。陶陶兀兀，問字問不得。是醒是醉，佛也會不得。布衣簪紱，有人扶便得。
史應之贊 黄庭堅 
眉山史應之，愛酒而滑稽。對鄙不肖，醉眼一笑。司馬德操，萬事但好。東方戲嘲，驚動漢朝。窮則德操，達則方朔。天地一壺，不膠者卓。應之老矣，似愚不愚。江安食不足，江陽酒有餘。
麟趾贊 黄庭堅 
麟有趾而不踶，仁哉麟哉。有定而不抵，仁哉麟哉。有角而不觸，仁哉麟哉。今之人，一朝之忿以觸人，滅身辱親。嗚呼，人中有獸，獸中有人。
筇竹杖贊 黄庭堅 
厲廉隅而不劌，故竊比於彭耽之壽。屈曲而有直體，能獨立於雪霜之後。伯夷食薇而清，陳仲嚥李而瘦。涪翁晝寢，蒼龍掛壁。涪翁履危，心如鐵石。窮山獨行，解兩虎爭。終不使卞莊乘間，而孺子成名。
義松贊 黄庭堅 
西山之松，有歲寒之質。懷其同氣耶，既分矣復合而爲一。涔露雲雨，老大霜雪。匠石輟斤，樵夫歎息。人之同氣，去本未遠。宰上之杞，蔽芾成陰。有其干戈日尋，余不知其何心。
三笑圖贊 黄庭堅 
二豪之所爭，不滿三隠之一笑。三隠之所笑，不解耶舍之顔。耶舍之印，霧鎖雲埋。九年面壁，此印方開。
倦鶴圖贊 黄庭堅 
偉萬里之仙驥，羾九關而天翱。亦倦飛而歸止，矧人生之嗟勞。饑食北山之薇蕨，寒緝江南之落毛。安能作河中之桴木，寧爲籬落之繫匏。
席子澤槃礴圖贊 黄庭堅 
百遇毒而成醫，九折臂而信道。慈子而長人之幼，愛親而壽人之老。蓋嘗飲長桑之丸，而得耆域之草。此天地之仁氣也，而席子以遊方之內。知萬化之如今，忘一世之遺我。臨流濯足，脫帽箕坐。寄槁竹以孤唳，哂秋葉之驚墮。此天地之義氣也，而席子以遊方之外。觀壑若陵，對卿若兵。客或箴之曰：俯仰之間，禍之橐也。虎不可暴，河不可乘。席子笑而應之曰：此天地之强陽氣也，誰能以久生於是方。噓竹莩，緻膜眼。吟弄風月，使客忘返。吾但怪其多能不窮，不知去方朔之近遠。
趙景仁彈琴舞鶴圖贊 黄庭堅 
無山而隠，不褐而禪。聽松風以度曲，按舞鶴而忘年。鏗爾舍琴而對吏，忽坌入而來前。察朱墨之如蟻，初不病其超然。
胡逸老吳生畫屏贊 黄庭堅 
兩虎戲搏文章露，千林號風雷欲雨。慎勿私鬭傷爪距，豺狼野子即當路。
易生畫麞猿猴貛贊 黄庭堅 
穴居木處，相安以飲食生。渴饑愛憎，無師而自能。其皮之美也，自立辟。其肉之肴也，故多兵。風林露壑，伐木丁丁。雄雌同聲，去之遠而猶鳴。彼其不同臭味，故眴目而相驚。惟蟲能蟲，惟蟲能天。余是以觀萬物之情。
畫墨竹贊 黄庭堅 
人有歲寒心，乃有歲寒節。何能貌不枯，虛心聽霜雪。
畫牧牛贊 黄庭堅 
鼻之柔也，以繩牧之。心之柔也，以道牧之。縱而不蹊人之田，其誰早服之。
畫馬贊 黄庭堅 
御與馬相得，維予止作，萬里不日而復。士志於學，則亦無息。以師友爲轡策，及其至焉維爾力。
黄庭畫贊 黄庭堅 
君誦黄庭內外篇，本欲洗心不求仙。夜眎片月墮我前，黑氣剝盡朝日鮮。一暑一寒久自堅，體中風行上通天，亭亭孤立孰旁緣。至哉道師昔云然，既已得之戒不傳。知我此心未虧騫，指我嬰兒藏谷淵。言未絕口行已旋，我記其言夜不眠。
觀世音贊六首  其一 黄庭堅 
海岸孤絕補陀巖，有一衆生圓正覺。八萬四千清浄眼，見塵勞中華藏海。八萬四千母陀臂，接引有情到彼岸。涅槃生死不二見，是則名爲施無畏。八風吹播老病死，無一衆生得安穩。心華照了十方空，即見觀世音慈眼。設欲真見觀世音，金沙灘頭馬郎婦。
觀世音贊六首  其二 黄庭堅 
自心海岸孤絕處，戒定慧香補陀伽。觀身實相浄聖果，自度衆生大悲願。一一浮漚鏡本空，八萬四千垂手處。夢時捉得水中月，親與獼猴觀古鏡。
觀世音贊六首  其三 黄庭堅 
聖慈悲願觀自在，海岸孤絕補陀巖。貫花纓絡普莊嚴，度生如幻現微笑。有一衆生起圓覺，即現三十二應身。壁立千仞無依倚，住空還以自念力。
觀世音贊六首  其四 黄庭堅 
以法界印，印諸善根。以平等印，普印諸業。八萬四千母陀臂，諸佛承我稱提力。八萬四千清浄眼，衆生依我成正覺。補陀巖下白花風，月照海漩三昧底。
觀世音贊六首  其五 黄庭堅 
聖慈悲願觀自在，小白花山住道場。海漩三昧覺澄圓，三十二應施無畏。有一衆生發大心，願度我身及舍識。萬仞峰前撒手過，觀音豈復異人乎。
觀世音贊六首  其六 黄庭堅 
敬禮補陀，巖下水邊。十方三世，無不現前。願我亦證，空覺極圓。處處悲救，火中生蓮。
江南李後主夢觀世音像贊 黄庭堅 
補陀巖中大慈聖，滄浪石上觀生死。南州麽聖師子王，感夢白衣施無畏。夢回洒筆具光相，照鏡還與我面同。當時若會照鏡句，放下江南作閒客。
了觀師繡觀音贊 黄庭堅 
六合內外，若有不觀音處。則此絲縷，不能堅固。橫此三十二應，共此一光明聚。了觀觀音，自知金針落處。知落處，女媧補天夜夜雨。
龐道者繡觀音贊 黄庭堅 
八萬四千唯兩臂，三十二應無來往。悲觀一切造諸業，慈觀諸業熾然住。清浄觀時無本根，幻影重重蒙古佛。有能出世自觀音，即受老翁無畏施。
南山羅漢贊十六首  其一 黄庭堅 
大阿羅漢賓度羅，奉持末後如來印。日中一鉢千家飯，處處作佛事饒益。以我身心五分香，作光明雲雨大千。取火燃香世界主，能遍法界唯心辦。
南山羅漢贊十六首  其二 黄庭堅 
佛記一切賢聖衆，皆以無爲有差別。如來乃至阿羅漢，同入涅槃三昧海。二乘設不見此理，是則波旬顛倒想。稽首迦諾迦伐蹉，看花結印同無相。
南山羅漢贊十六首  其三 黄庭堅 
駕羊超出風火宅，跨兔求度生死河。者乘如來初方便，自徹海漩三昧底。三乘如來悲願力，身如光影現十方。持經不染文字相，是名第一離欲者。
南山羅漢贊十六首  其四 黄庭堅 
斑斑之獸本山林，升堂入室作輿衛。小僧奉施軍持水，弭耳來受救渴供。胸中猛虎自調服，是故異物成一家。我觀閻浮提衆生，同牀猜忌若冰炭。
南山羅漢贊十六首  其五 黄庭堅 
稽首具六波羅密，稽首得無生法忍。稽首佛敕久住世，稽首救世不倦者。天上人間福田施，心無高下依佛慧。遍與有情作功德，故受孔雀墮尾供。
南山羅漢贊十六首  其六 黄庭堅 
能以一切聲聞佛，能以法忍出世法。宴坐分身應十方，不取涅槃自饒益。伏住泥沙觀止水，中有菩薩清凉月。無明風起作浪波，方會如來同覺海。
南山羅漢贊十六首  其七 黄庭堅 
佛光影中大杜多，八萬細行滅塵勞。愛護有情如眼目，胡奴來供濾水囊。手持白拂起清風，奉持所聞佛直指。小根魔子欲橫戈，弓折箭盡皆消霣。
南山羅漢贊十六首  其八 黄庭堅 
百和香中本無我，光透塵勞一一法。佛法本從空處起，炳然字義照太空。以此一香應發心，東方出日西方雨。我今稽首伐闍羅，是真離欲阿羅漢。
南山羅漢贊十六首  其九 黄庭堅 
香醉山中夏木陰，來禽磊磊承風霧。山鳥衝飛墮聖前，小僧澡雪羞時供。胡奴知是說法時，故奉金爐聽時事。有說法相無言說，無說無聞是真說。
南山羅漢贊十六首  其一○ 黄庭堅 
龐眉寂默坐空禪，萬年一念無緣促。手珠猶作奢摩他，寄迹普賢修萬行。梵天來獻瑜伽具，問人親見世尊來。撥開眉目示梵王，諸天皆得法眼浄。
南山羅漢贊十六首  其一一 黄庭堅 
一身入定多身出，屈申臂頃四天下。如世篋藏諸有物，及以絲縷舞工木。小兒贊歎或恐怖，耆老智者但袖手。佛說神通方便力，度脫衆生具功德。
南山羅漢贊十六首  其一二 黄庭堅 
四十九年大教主，波旬請故入涅槃。佛身常尋法界住，非其境界故不見。未法衆生尠福田，衆魔染衣汗戒律。稽首那迦住世間，令我常生遇佛想。
南山羅漢贊十六首  其一三 黄庭堅 
如來寶仗降魔相，慈悲威怒震十方。毒龍帖耳收雷霆，逆鱗可摩若家狗。我法未嘗惱衆生，不令肆毒生恐怖。但以本來悲願力，情與無情共一家。
南山羅漢贊十六首  其一四 黄庭堅 
八萬四千寶浮圖，不如一念心清浄。惟此有相擅施福，三塗八難所依怙。佛以一花示迦葉，笑中有刀世不解。而以法盡付諸人，深藏寶骨待梅里。
南山羅漢贊十六首  其一五 黄庭堅 
萬山相倚碧巑岏，靈鷲一峰聖賢宅。如來往昔經行處，林泉鳥獸皆逆向。清浄眷屬千五百，無日不聞鐘磬音。閻浮提中大福田，蓮花會上菩提記。
南山羅漢贊十六首  其一六 黄庭堅 
持軸山中大慈聖，普應諸供作佛事。雖設大鈴金剛杵，如世休馬櫜弓矢。龍女來獻九淵珠，無心奉施無心受。清浄之衆見尋常，相視還如土木偶。
見翰林蘇公馬祖龐翁贊戲書 黄庭堅  长江
一口吸盡西江水，磨却馬師三尺觜。馬駒蹋殺天下人，驚雷破浪非凡鱗。馬祖龐公，水泄不通。游鯈方樂，科斗生角。
清凉國師真贊 黄庭堅 
寶月清凉，寂照法界。以沙門相，藏世間解。谷響入耳，性不可爲。青蓮出水，深不可窺。萬象紛披，花開古錦。啟迫羣氓，與甘露飲。哲人去矣，資何所參。即事之理，塔鎖終南。
木平和尚真贊 黄庭堅 
一尺三寸汗脚，草鞋掛龍牀角。他日清凉半座，果然未忘禮樂。一一漚裏木平，稽首一漚前覺。
南安巖主大嚴禪師真贊 黄庭堅 
石出山而韵自丘壑，松不春而骨立冰霜。今得雲門柱杖，打破鬼窟靈牀。其石也，將能萬里出雲雨。其松也，欲與三界作陰凉。此似昔人非昔人也，山中故友任商量。
南安巖主定應大師真贊 黄庭堅 
定光古佛，不顯其光。古錐透穿，大千以爲囊。卧像出家，西峰參道。亦俗亦真，一體三寶。彼逆我順，彼順我逆。過即追求，虛空鳥迹。驅使草木，教誨蛇虎。愁霖出日，枯旱下雨。無男得男，無女得女。法法如是，誰奪誰予。令君威怒，免我伽梨。既而釋之，遂終白衣。白帽素履，須髮皤皤。壽八十二，與世同波。窮巖草木，枯腊風雨。七閩香光，家以爲祖。薩埵御天，宋有萬姓。乃錫象服，名曰定應。
黄龍南禪師真贊 黄庭堅 
我手何似佛手，日中見斗。我脚何似馿脚，鎖却狗口。生緣在甚麽處，黄茆裏走。乃有北溟之鯤，揭海生塵。以長觜鳥啄其心肝肺，乃退藏於密。待其化而爲鵬，與之羽翼，九萬里則風斯在下矣。自爲鑪而鎔凡聖之銅，乃將圖南也。道不虛行，是謂無功之功。徧得其道者，一子一孫而已矣。得其一者，皆爲萬物之宗。工以丹墨，得皮得骨。我以無舌，贊水中月。
大溈喆禪師真贊 黄庭堅 
即邪是正，即藥是病。乞水指井，乞飯與甑。殺人如麻，出邪命定。而得正命，尸羅清浄。而八萬四千清浄，是謂毗盧遮那正法眼藏。以平等印封之，以僧伽梨蒙之。無心者來，彈指門開。聖凡不盡，金鎖生苔。丹青回互，南北呈露。影落千江，誰知月處。
五祖演禪師真贊 黄庭堅 
問道白雲端，蹋著自家底。無心萬事禪，一月千江水。路逢摩登伽，石上漫澆水。赤土畫簸箕，也有第一義。誰言川藞䕢，具相三十二。
慧林中禪師真贊 黄庭堅 
廓然豁爾，師不自知。工何能寫，晬然衎爾。工以爲真，師不謂之假。金然玉爾，物自賓之。木然石爾，孰能親之。維丹青不能新之，其孰能陳之。
法雲秀禪師真贊 黄庭堅 
法雲大士，天骨巖巖。如來津梁，我實荷擔。手捉日月，斷取莊嚴。國士入此佛土，位置城南。有目無目，疑聖疑凡。擊大雷霆，布灑甘露。大圓鏡中，慈悲威怒。維此象法，依正法住。後五百歲，亦莫予敢侮。誰爲請主，世界主女。
泐潭乾和尚真贊 黄庭堅 
平常心是道，南泉只眨得眼，菴內人不見菴外事。趙州猶是擔扳，秋毫不穩。方丈前萬仞深坑，但到牢關柱杖子。天下橫行，平如鏡面，實如石師子。借問是誰，泐潭道人，萍鄉老子。
泐潭我和尚真贊 黄庭堅 
枯木突兀，傲睨萬物。頂門上眼，正法中骨。
長蘆夫和尚真贊 黄庭堅 
松枯竹瘦，是其歲寒也。山高水深，不可犯干也。取多國士，莊嚴此土，如陶家手也。拂除方丈，置榻而坐，一不受也。首出萬物，淵默雷吼，寂寥者之參也。若夫以法界印，印毛印海，則驚僧繇而走巫咸也。
雲蓋智和尚真贊 黄庭堅 
哆哆啝啝，搭猱左科。喫十方飯，唱快活歌。任疏慵，沒禮數。趕則去，招則住。住似著衫，去如脫袴。禪徒苦口勸和光，捏聚虛空要泊路。
仰山簡和尚真贊 黄庭堅 
不戒而六和恭敬，不禪而十方清浄。不學而文理井井，不吏而施於有政。壽八十餘，閱人三世。孝於塔廟，勤力勤禮。百室崇成，檀者亹亹。齊始如終，薪窮於指。耋老而精明，豐肉而神清。和同而不濁，退屈而不陵。是謂大雅之士，惜乎其不發諸朝廷。
黄龍清和尚真贊 黄庭堅 
黄河徹底凍，白髮通心白。雖有顧陸手，百巧畫不得。
大通禪師真贊 黄庭堅 
前波法涌，後波大通。大通法涌，徹底澄空。圓照願海，千漚一實。圓通法流，滔天沃日。三世一念，十方見前。銅崖鐵壁，不可攀緣。見即彈指，蹉過萬千。大則偏圓異位，通則真假同源。觀者著眼，是傳非傳。
寶梵大師真贊 黄庭堅 
穆然而肅，毗尼藏也。熙然而溫，同塵相也。默然而說，法中龍象也。知文知武，染衣將相也。淵然而深，飽儒術也。悠然而思，入詩律也。鉢囊如空，不受實也。室中生光，無長物也。十有七年，爲法城塹也。五十八夏，圭璋無玷也。斬然而秀，出火宅也。漻然而化，薪火息也。子孫繩繩，奉承丹青。眸子睟明，吾觀其役物之智。袖手微笑，人挹其臨財之清。
具茨頌 黄庭堅 
帝省具茨，在國南屏。篤生韓公，補天子聖。文武韓公，其德庭方。靡職不宜，乃宣力四方。四方維則，歸補我衮職。西羌不庭，王師濯濯。奏功不時，公請命行。公出撫師，王師矯矯。羌戎震驚，其藪澤是狩。復我王土，將築於河之滸。人亦有言，功不在初，其潰於成。陰有齒牙，以猾覆城。天子聖神，知我公孔武。公雖歸止，四方以無侮。京師之屏，公曰維許樂土。赫赫王命，北門是處。公治北門，有條有葉。夷根披節，蟊賊是伐。惠及鰥寡，日用飲酒。萬有千載，樂公壽考。公御宴喜，樂酒溫克。賓秩醉飽，柔嘉維則。維公之德，萬有千歲。畀公遐福。陟彼具茨，松柏孔碩。若濟巨川，維舟檝是度。瞻彼具茨，有渰其陰。如彼歲旱，視公作霖。公至北門，河潤九里。公歸本朝，萬物露雨。帝顧具茨，公歸廟堂。爲天下師傅，於大隗有光。於大隗有光，公壽考無疆。
曹侯善政頌 黄庭堅 
曹侯輟耕，學于上國。進士起家，爲吏有績。雖窶人子，孔武且碩。我惠我威，養我如子。我勤我暇，不借吏史。虎暴人境，肆作機穽。侯曰徹之，病在乎政。惟此戾蟲，迺與政通。風林岑蔚，征夫不逢。我作頌聲，與民歌之。不誣方將，俾勿磨之。
清閑處士頌 黄庭堅 
至樂山中，嘉木之樾。有人天游，風雲爲馬，鷗鷺爲舟。有詩客李發，字之曰清閒處士。而蜀有豪士王當，以爲蓋謝敷之流。其清也不登市井之隴，其閒也不齅王公之鈎。傲睨萬物，逍遙一丘。身與長松共老，名與北斗俱休。涪翁曰名之不稱實也久矣，吾子何以是爲哉。書潞則失涿，謂鷹則化鳩。故一以我爲馬，一以我爲牛。蓋有有其實而不受，亦有無其實而固求者也。常試爲吾子道清閒之致乎。水之爲物，甚寒而極清。鬰爲堅冰，得溫而釋，遍利諸生。雲之爲物，無心而出岫穴。風休雨息，反一無跡。我觀古人，以是爲則。若夫汙泥濁水，與蛙同生，不溷其清。自操井臼，日耕荒徼，未嘗不閒。惟有道者能藏於天，吾子何處焉。清閒曰我無所用於世，而從所好。惟水雲與之忘老，何敢以爲有道。涪翁曰舐痔十乘，曹商自優，非君清流。商財計得白圭，擬國以閒爲慝。雖然同一大夢，達者先覺。方在蟻垤，憂樂計校也。世無公孫僑孔仲尼，誰辨夢覺。亦曰舉世溷濁，惟我獨清。萬法本閒，而人自擾擾爾。
王厚頌二首  其一 黄庭堅 
八風動摇人不閑，五羖自鬻鬢毛斑。文章書畫當富貴，惟有如今至樂山。
王厚頌二首  其二 黄庭堅 
夕陽盡處望清閑，想見千巖細菊斑。人得交游是風月，天開圖畫即江山。
答楊明叔送米頌 黄庭堅 
買竹爲我打籬，更送米來作飯。用此回光反照，佛事一時成辦。不須天下求佛，問取弄臭脚漢。
謝張寬夫送椶耳頌 黄庭堅 
菜茹之品椶耳君，乖龍割耳鼈脫裙。張子羞我助貧餐，桑鵝楮雞不足云。曲肱一飽南風薰，萬事於我如浮雲。
乞笋於廖宣叔頌 黄庭堅 
龍蛻骨，掉蒼尾。餘戢戢，漫蛇虺。棄雨中，心爛死。携長鑱，戴篢子。可盡髠，馘左耳。
奉約宣叔頌 黄庭堅 
貴魁梧，賤瑣尾。强分別，蚿憐虺。雨新霽，月未死。欲循城，將數子。煩置酒，摘蒼耳。
戲答宣叔頌 黄庭堅 
探龍淵，履虎尾。別狐貉，辨蚖虺。頭雪白，心灰死。老斲輪，不教子。君聞此，當洗耳。
清醇酒頌 黄庭堅 
清如秋江寒月，風休波靜而無雲。醇如春江永日，游絲落花之困人。借之以涪翁清閒，鑒此杯面淥。本之以李叟孝友，成此甕中春。
醇碧頌 黄庭堅 
田子綠麴，妙在蒸蓼。女酒兀者，美生其手。挹彼而清，注茲無聲。其香馥郁，悅可飲者。如春霢霂，清不病醨。多不疾人，誰其吐之。百室之醅，醇碧惟師。老夫不飲，評以鼻慧。
安樂泉頌 黄庭堅 
姚子雪麴，杯色爭玉。得湯郁郁，白雲生谷。清而不薄，厚而不濁。甘而不噦，辛而不螫。老夫手風，須此晨藥。眼花作頌，顛倒淡墨。
玉醴頌 黄庭堅 
北郭子，竹林居。醖玉醴，撥浮蛆。味橘露，色鵝雛。春盎盎，想可𣂏。魚枕蕉，正闕渠。來問字，儻借書。掃三徑，待雙魚。
荔支綠頌 黄庭堅 
王牆東之美酒，得妙用於六物。三危露以爲味，荔支綠以爲色。哀白頭而投裔，每傾家以繼酌。忘螭鬽之躨觸，見醉鄉之城郭。揚大夫之拓落，陶徵君之寂寞。惜此士之殊時，常生塵於尊勺。
筇竹頌 黄庭堅 
偉邛崍之美竹，初發跡於䍧牱。有山而不險，有水而無波。金聲而玉節，故貫四時而不改其柯。郭子遺我，扶余澗阿。坐則倚胡牀棐几，行則隨青笠綠蓑。吾衰也久矣，視爾畏友。予琢予磨，百世以俟聖人而不惑，則涪皤不負筇竹。危而不扶，顛而不持，惟筇竹之負涪皤。
澄心亭頌 黄庭堅 
菩薩清凉月，游於畢究空。衆生心水浄，菩提影現中。忍觀伏塵勞，波澄泥著底。八風動地來，塵勞還復起。覺海性澄圓，浪時無不渾。即渾即澄徹，箇是涅槃門。
白蓮庵頌 黄庭堅 
入泥出泥聖功，香光透塵透風。君看根元種性，六窗九竅玲瓏。
了了菴頌 黄庭堅 
方廣菴名了了，了了更著菴遮。又要涪翁作頌，且圖錦上添花。若問只今了未，更須侍者煎茶。
休堂頌 黄庭堅 
頭上安頭，如何得休。殺佛殺祖，方得按堵。北鬰單越，西瞿耶尼。事同一家，喫飯著衣。向上一路，千聖眨眼。韓信打關，張良燒棧。
退堂頌 黄庭堅 
愚者日進，智士日退。象蹋恒河徹底過，大千世界百雜碎。愚人尋文弄章句，更覓中間及內外。
拙軒頌 黄庭堅 
覓巧了不可，得拙從何來。打破沙盆一問，狂子因此眼開。弄巧成拙，爲蛇畫足。何况頭上安頭，屋下蓋屋。畢竟巧者有餘，拙者不足。
贈嗣直弟頌十首  其一 黄庭堅 
饑渴隨時用，悲歡觸事真。十方無壁落，中有昔怨人。
贈嗣直弟頌十首  其二 黄庭堅 
去日撒手去，來時無與偕。若將來去看，還似不曾齋。
贈嗣直弟頌十首  其三 黄庭堅 
正觀心地時，絲髮亦無有。却來觀世間，冬後數九九。
贈嗣直弟頌十首  其四 黄庭堅 
涪陵薩埵子，且道也旁行。亦嚼橫陳蠟，不愛孔方兄。
贈嗣直弟頌十首  其五 黄庭堅 
江南鴻雁行，人言好兄弟。無端風忽起，縱橫不成字。
贈嗣直弟頌十首  其六 黄庭堅 
萬里唯將我，回觀更有誰。初無卓錐地，今日更無錐。
贈嗣直弟頌十首  其七 黄庭堅 
江南十兄弟，長被時一共。夢時各自境，獨與君同夢。
贈嗣直弟頌十首  其八 黄庭堅 
雖受然燈記，不從然燈得。若會翻身句，彌勒真彌勒。
贈嗣直弟頌十首  其九 黄庭堅 
向上關捩子，未曾說似人。困來一覺睡，妙絕更通神。
贈嗣直弟頌十首  其一○ 黄庭堅 
往日非今日，今年似去年。九關多虎豹，聊作地行仙。
和程德裕頌五首  其一 黄庭堅 
貧子還家作富兒，糞箕苕帚未曾遺。人人欲問草書意，懷素從來自不知。
和程德裕頌五首  其二 黄庭堅 
鵬飛逼塞滿空虛，蚊睫安巢却有餘。臘月火燒三界盡，從來灰裏撥真如。
和程德裕頌五首  其三 黄庭堅 
山河大地目前機，橫按吹毛更不疑。萬里無人無寸草，凍山亭上與誰欺。
和程德裕頌五首  其四 黄庭堅 
如來剎剎與塵塵，北斗南箕透法身。金粟默然軻好辯，唱歌須是帝鄉人。
和程德裕頌五首  其五 黄庭堅 
石田耕種難成稻，荼蓼栽來只苦辛。萬物一家真富貴，使君見後却清貧。
贈劉靜翁頌四首  其一 黄庭堅 
念念皆空更莫疑，心王本自絕多知。艱勤長向途中覓，掉却甜桃摘醋梨。
贈劉靜翁頌四首  其二 黄庭堅 
一瓶一鉢非難辦，住得山時更莫來。千年糞掃堆頭物，優鉢羅花特地開。
贈劉靜翁頌四首  其三 黄庭堅 
萬緣空處真如佛，八面風中不動尊。困便橫眠饑喫飯，十方無壁又無門。
贈劉靜翁頌四首  其四 黄庭堅 
浄名龐老摠垂鬚，君幸元無免破除。心若出家身若住，何須更覓剃頭書。
再答靜翁并以筇竹一枝贈行四首  其一 黄庭堅 
南鴻北雁年年客，有箇生涯主不知。撼動從來憂樂事，夜窗風葉響棠梨。
再答靜翁并以筇竹一枝贈行四首  其二 黄庭堅 
栽松道者身先老，放下鋤頭好再來。八萬四千關捩子，與公一箇鎖匙開。
再答靜翁并以筇竹一枝贈行四首  其三 黄庭堅 
一筇九節添行李，用得人間處處尊。只要上山行飽飯，莫將風雪打人門。
再答靜翁并以筇竹一枝贈行四首  其四 黄庭堅 
萬事實頭方穩當，十分足陌莫蹺除。困來展席日裏睡，讀盡空中鳥跡書。
再答并簡康國兄弟四首  其一 黄庭堅 
瞿曇不解祖師機，却許貍奴白牯知。道人只要貧到骨，沈却黄金賣笊離。
再答并簡康國兄弟四首  其二 黄庭堅 
妙舌寒山一居士，浄居金粟幾如來。玄關無鍵直須透，不得春風花不開。
再答并簡康國兄弟四首  其三 黄庭堅 
須彌椎打虛空鼓，撼得毗盧海月昏。四海無波安樂住，陳家松下小柴門。
再答并簡康國兄弟四首  其四 黄庭堅 
日中一飯蒙頭睡，黄葉堆門莫掃除。夜半枕前師子吼，起來燒却野狐書。
曉賢師續佛壽頌 黄庭堅 
養子續佛壽，非爲養色身。棒打石師子，只要實頭人。出家無正因，不得正命食。是真出家兒，不費秋毫力。講得天雨花，說得石點頭。人人是檀越，負命者上鉤。
覺範師種竹頌 黄庭堅 
往在江南住竹山，道人兩歲三來訪。聽風聽雨看成龍，牛羊折角入朝餉。簡州城東刮地寒，手種檀欒三兩竿。竹成要作無孔笛，若有靈龜一任鑽。
答雍熙光老頌 黄庭堅 
獨弄參軍無鼓笛，右軍池裏泛漁舟。豈知劍外雍熙老，收得黄巢折劍頭。
又答寄糖霜頌 黄庭堅 
遠寄蔗霜知有味，勝於崔浩水精鹽。正宗掃地從誰說，我舌猶能及鼻尖。
沙彌文信大悲頌 黄庭堅 
通身是眼，不見自己。欲見自己，頻掣馿耳。通身是手，不解著鞭。白牛懶惰，空打車轅。通身是佛，頂戴彌陀。頭上安頭，笑殺涪皤。
鐵羅漢頌 黄庭堅 
人言怖魔像，非金亦非鐵。若作世金鐵，開士亦不現。禪坐應念往，一鉢千家供。順佛遺敕故，不宣示神通。有爲中無爲，火聚開蓮花。無爲中有爲，甘露破諸熱。魔子目怖畏，我無怖畏想。或欲坯鎔之，爲己富貴梯。頼世主慈觀，虎兕失爪角。或得野狐書，有字不可讀。狐涎著其心，字義皆炳然。却來觀六經，全是顛倒想。今世青雲士，慎莫作此解。
枯骨頌 黄庭堅 
清揚巧笑傾人城，驕氣矜色增我慢。無始時來生死趣，八萬苦業所依止。皮膚落盡露拴索，一切虛誑法現前。不見全牛可下刀，無垢光明本三昧。
髑髏頌 黄庭堅 
黄沙枯髑髏，本是桃李面。如今不忍看，當時恨不見。業風相鼓擊，美目巧笑倩。無脚又無眼，著便成一片。
葫蘆頌 黄庭堅 
大葫蘆乾枯，小葫蘆行酤。一居金仙宅，一往黄公壚。有此通大道，無此令人老。不問惡與好，兩葫蘆俱倒。
缺月鏡頌 黄庭堅 
月墜鏡中，無滅無生。月雖缺半，影像圓成。
還神岡圓首座戒刀頌 黄庭堅 
平生受用，三尺吹毛。歡喜斬新，拾得孟勞。夢中喚起，猶自忉忉。我王庫中，無如是刀。
題永首座庵頌 黄庭堅 
奪得胡兒馬便休，休嗟李廣不封侯。分明射得南山虎，子細看來是石頭。
勸石洞道真師染袈裟頌 黄庭堅 
丈夫出家，當被壞色衣。蜀僧袈裟，多似苾蒭。輕羅縐縠，染成春柳絲。撩蜂引蝶，唯欠遠山眉。
贈成都六祖沙彌文信頌 黄庭堅 
塵是文信，界是沙彌。積塵成世界，析界作微塵。界喻人天果，塵爲有漏因。塵因因不實，界果果非真。因果皆如幻，堂堂出世人。
寄六祖範和尚頌 黄庭堅 
範公頭上著枷，涪翁脚上著杻。且共彌勒過冬，閒坐地爐數九。
羅漢南公升堂頌二首  其一 黄庭堅 
寶積拾得漏貫錢，古佛堂前狗尿天。東山日出西山雨，露柱搥胸哭破船。
羅漢南公升堂頌二首  其二 黄庭堅 
黑蟻旋磨千里錯，巴蛇吞象三年覺。日光天子轉須彌，失眼衆生問演若。
羅漢南公塔頌 黄庭堅 
一點墨漆，元無縫罅。羅漢雲居，天上天下。出入奮迅，三界無家。以除惱禪，打鼓弄琵琶。沈却法船，留下戽斗。欲得不沈，戽乾劄漏。
和朱宏夫真妄頌 黄庭堅 
須彌說法大海聽，南箕吹折北斗柄。蟭螟千眼照世間，保君通達真妄竟。
答檀君送含笑花頌 黄庭堅 
檀郎惠我花含笑，借問凝情笑阿誰。一世茫茫走聲利，閻公捉定始應知。
戲答寶勝甫長老頌 黄庭堅 
易拔蒼龍角，難參寶勝禪。林泉飽枯澀，煙月唱清綿。笑出黄龍手，慵扶阿卯肩。持刀欺寡婦，盜佛鑄私錢。月黑踰城夜，風高放火天。解嗤招覺老，擔屎汙心田。
和斌老悟道頌 黄庭堅 
終日忙忙本圓覺，只爲魔强令法弱。不疑更問决疑龜，無病還求除病藥。昔人夢中見捕逐，兩手無繩元自縛。黄鸝臨夢啼一聲，白日當窗始知錯。
送賢師往瀘州爲兩驅烏乞度牒錢頌 黄庭堅 
一鳳將兩雛，往乞五色羽。誰有大勢力，成此拮据心。若無出家心，勤苦難成就。但令發弘誓，誰不起慈悲。
解瞌睡頌 黄庭堅 
文殊吐酒卧，觀音被杻械。普賢盜鑄錢，釋迦扇鑪韝。範上座殺牛，黄魯直害癩。
字頌 黄庭堅 
齋餘睡兀兀，占盡簷前日。不與一甌茶，眼前黑如漆。
爲慧林沖禪師燒香頌三首  其一 黄庭堅 
昨夜三更狗吠雪，東家閉門推出月。是渠覺海性澄圓，衲子殺人須見血。
爲慧林沖禪師燒香頌三首  其二 黄庭堅 
多年破衲不勝針，一曲胡笳無古今。往日聞韶獨忘味，守株人在月西沈。
爲慧林沖禪師燒香頌三首  其三 黄庭堅 
西瞿耶尼開靜，北鬰單越受粥。慧林也唱雲門曲，去年臘月六十六。
爲黄龍心禪師燒香頌三首  其一 黄庭堅 
老師身今七十六，老師心亦七十六。夢中沈却大法船，文殊頓足普賢哭。
爲黄龍心禪師燒香頌三首  其二 黄庭堅 
一拳打破鬼門關，一笑吐却野狐涎。四海崢嶸龍象衆，鼻頭只用短繩牽。
爲黄龍心禪師燒香頌三首  其三 黄庭堅 
海風吹落楞伽山，四海山徒著眼看。一把柳絲收不得，和風搭在玉闌干。
雨花巖頌彭澤三巖 黄庭堅 
孤峰中流分江南，馬當大雷無一帆。波濤掀空鳥不度，天花雨我讀書巖。
伏仙巖頌 黄庭堅 
生死浪中涅槃宅，與人同黑非同白。誰令避世作聾盲，獨來寒巖伏石壁。
補陀巖頌 黄庭堅 
脩羅身量等須彌，入藕絲孔逃追北。補陀巖下不戰人，八萬魔軍皆解甲。
題高節亭頌 黄庭堅 
松風竹雨共談空，樓閣參差古疊重。急水灘頭道人住，亦如前佛在因中。
彭女禮北斗圖頌 黄庭堅 
白足禮江沙，七星在雲表。洗心無一塵，缺月西南曉。
頌取之左右逢其原 黄庭堅 
取之左右逢其原，香嚴臘月火燒山。對面謾人猶佇思，打得香嚴也是閒。
書蔡秀才屏風頌四首  其一 黄庭堅 
武寧縣中蔡老子，能棋能酒又能詩。胸中百萬多羅藏，不向人間說是非。
書蔡秀才屏風頌四首  其二 黄庭堅 
接人高下但唯唯，笑語相隨不作難。此翁胸次有涇渭，事不可處執如山。
書蔡秀才屏風頌四首  其三 黄庭堅 
此翁家世印纍纍，平生俯視造物兒。堪笑癡人不省悞，猶說此翁真箇癡。
書蔡秀才屏風頌四首  其四 黄庭堅 
讀經一字禮一拜，瘦骨稜稜心苦辛。看伊冷淡教人笑，定作閻浮百歲人。
龍眠操三章贈李元中  其一 黄庭堅 
吾其行乎，道渺渺兮驂弱，石巖巖兮川橫。日月兮在上，風吹雨兮晝冥。吾其止乎，曲者如几，直者如矢。我爲直兮棘余趾，我爲曲兮不如其已。吾耕石田兮爲芝，乃三歲兮報我饑。嗣茲穡兮則以稼，從子于耜兮龍眠之下。
龍眠操三章贈李元中  其二 黄庭堅 
螳臂美兮當車，蟹螯强兮鬭虎。我觀兮上下四方，或錫予兮以大武。金石兮水波，松栢兮雨霜。有時女兮不春，我欲筮兮同牀。筮告予以不好，予與居兮甚娬。秦人同炙兮徒欺予，予和羹兮衆吐之。南山霧兮楚氛，其在茲兮斗日月。揚湯兮救暍，從子休兮龍眠之樾。
龍眠操三章贈李元中  其三 黄庭堅 
朝百牢兮九飯，藜羹不糝兮共槃而笑。狐白裘兮豹袪，縕袍無裏兮亦見春。予何喜兮安樂此，曰有嘉人兮遺予履。發十襲兮示予，與予武兮合度。使羿兮隅立，使離朱兮詔之。若人兮無鵠，離朱茫然兮羿韔弓。牧牛兮于鼻，牧羊兮不歧。有若人兮可與歸，因子問塗兮龍眠之蹊。
王聖涂二亭歌 黄庭堅 
營丘之下，有宅有田。梨棗兮觴豆，耘耔兮爲年。鷄栖塒兮羊豕在牧，課兒子兮蓺松菊。炙背兮牆東，夢覆舟兮濤且風。洋之回兮可以駕，孫甥扶輿兮父老同社。洋之水兮可以舟入，鷗鳥兮與之游。一世兮蜉蟻，桑榆兮憖可收。從此休兮，公誰黄髮之休。偉長松兮卧龍蛇，閱千歲兮不改其柯。震雷不驚兮，誰欲休之以蜩蛭。下有錦石兮可用杯勺，雲月供帳兮萬籟奏樂。石子磊磊兮澗谷縱橫，春月桃李兮士女傾城。時雨霖兮忽若海潦收，無事兮我以觀萬物之情。兒時所蓺兮桃李纖纖，隨世風波兮吹而北南。昔去兮拱把，今歸兮與天參。與古人兮合契，樹如此兮我何以堪。鴻雁嗸兮或在洲渚，有心於粒兮弋者所取。飛冥冥兮渺萬里而絕，去藪澤之羅者兮官予落羽。
木之彬彬 黄庭堅 
木之彬彬，非取異於人。可宮室則斬則伐，可籩豆則捋則擷。草之茸茸，非求顯於世。中芻牧則刈則鉏，中醫和則剝則枯。非以其材故耶，是非之歧，利害薰蒸。嗟人道之多患，彼草木尚無情。吾嘗觀於若人矣，巧於辨人，拙於自辨。好動乎天機，不周乎時變。罪莫慘於德有心，禍莫深於心有見。罪不在德，心其蟊賊，禍不在心。見其髠箝之人也，皦皦自鮮，行於衆汙之前。嶢嶢不讓，立乎衆埤之上。積小不當，是以亡其大當。悲夫！羿注矢以當物，十嘗中其七八。引鏌鋣以自殘，駭兕虎之竊發。禍集於所忽，怨棲於榮名。易其言則害智，用其智則害明。爲君子則奈何，獨見曉於冥冥。
予欲金玉汝贈黄從善 黄庭堅 
江山複重兮朋友失，長處幽篁兮隔離天日。鳥聲無人兮我友來即，久矣不聞德人之言兮，爲余發藥。嘉若人兮甚好修，蘭薰而時發兮，水剛德而用柔。有璞連城，方謨匠兮，忍其與斗筲議之。螫吾手而不砭兮，舉百體而棄之。爲民父母兮，灼子之膚，何能忍。顧白日臨辰兮，臣何愛不與俱來。古之人償責言兮，雖九死其猶未悔。虹氣貫斗牛兮，豈用俗人之町畦。予愛蘭而莫與予佩兮，曰斯其不情。帝關九牡兮，照下土孔明。予將觀東海兮，蛙說予以坎井。盍嘗視吾寶兮，茲有重於岑鼎。予欲金玉汝兮，汝既金玉。揭日月以適四方兮，殆而按劍以爲戮。雁以不鳴烹，木以材而斲。天下皆羿兮，矢來無鄉，惟應以無名之樸。
明月篇贈張文潛 黄庭堅 
天地具美兮生此明月，陞白虹兮貫朝日。工師告余曰斯不可以爲珮，棄捐櫝中兮三歲不會。霜露下兮百草休，抱此耿耿兮與日星遊。山中人兮招招，耕而食兮無卹。榛艾蓁蓁前吾牛兮，疻不可更扶。淺耕兮病歲，深耕兮石嬰耜。登山兮臨川，雉得意兮魚樂。小風兮吹波，從其友兮尾尾。日下兮川逝，射雉兮喪余一矢。佳人兮潔齊，悵何所兮行媒。南山有葛兮葛有本，我羞餔兮以君之鉏來。
悲秋 黄庭堅 
有美一人兮，臨清秋而太息。傷天形之缺然兮，與有足者同堂而並席。儻嘗獲罪於天兮，使而至於斯極。夫陰凝而陽化兮，沖氣飪而爲和。駢拇所以爲少，枝指所以爲多。謂天任汝以道兮，曾是形畸而貌獨。天厭棄汝兮，修汝德而謂何。中無所考此耿耿兮，獨遡風而浩歌。歌曰父耶母耶，人乎天乎。才之爲祥，固不若不才之全乎。非天地之私兮，又非父母之願也。慨伏思而不得兮，夢漂漂而行遠。逆真人於軒臺兮，請端策而徵衍。遇水盈之坎坎兮，得山麓而爲蹇。雖御良而馬服兮，猶往蹇而來連。艮之初六來告休兮，艮其趾而无咎。如風日之過河兮，人謂守水而爲耗。知水性之循環兮，曾何損益之足道。蚿百足之狂攘兮，夔踸踔以行地。蛇虺蔓延不自好兮，謂風蓬蓬而無似物。憐物之無窮兮，目尚爲心之僕隸。夫精於形器之表兮，視四體百骸其在外。予將執汝手兮，游乎浩蕩之會。憑天津而濯髮兮，攬日月以爲珮。嗟不知去來之爲我兮，天下莫予之爲對。恐路遠而多岐兮，聊贈汝以指南。將雍容於勝日兮，嘗試爲汝而妄談。
至樂詞寄黄幾復 黄庭堅 
余汎觀於天下兮，何者樂而誰者足憂。憂於窘窘不得兮，樂盡萬物而無求。翫聲色而弊形性兮，維造化之螟蠹。將逍遙鑪錘之外兮，尚何俛首而嬰此細故。百年存亡得失兮，吾既視奕棋與摴蒲。寒暑蚤夜極則遷兮，有滿則有虛。應龍之不拘繫乎，寧與羸馬帖耳而求芻。雲升雨降兮，上下有無。入與神會兮，出與化俱。無對於天下兮，制命在予。賈羣囂而我靜兮，豈其跨一世以求直。乃有德人相與友兮，忘我於忘言之域。廓宇宙以爲量兮，奚自適而不通，遂風休而水釋。
錄夢篇  其一 黄庭堅 
春風亂思兮吹管絃，春日醉人兮昏欲眠。却萬物而觀性兮，如處幽篁之不見天。試縱神而不御兮，如有順心之洒然。委蜩甲而去化，乘白雲而上仙。因天倪而造適，觀衆妙之玄玄。風門閶闔而進予，帝示予以化物之甄。予撼玄關而去牡，帝宴笑以忘言。吾見萬靈朝明庭兮，冠佩如雲烟。名聲毀譽之觀兮，差無以異乎人間。息心於慕羶之蟻，會理於止水之淵。與我游物之初兮，曰是可以解而縣。不知其所以得兮，而冷然似有所存。歸占夢靈兮，蓋天振吾過。矯心以循理兮，殆其沃水而勝火。故喜曲轅之櫟以得祥，驚主人之雁以近禍。離水火而天兮，迺得使實自我。蕩然肆志兮，又烏知可乎不可。
錄夢篇  其二 黄庭堅 
亂曰：芻狗萬物兮，天地不仁。體止而用無窮兮，播生者於迷津。有形而致用者之謂器，無形而用道者之謂神。背昭昭而起見兮，聚墨墨而生身。犯有形而遺大觀兮，動細習於游塵。彼至人而神凝兮，同予夢而先覺。顧天下孰不學兮，迺會歸於無學。予心之不能忘兮，將波流風靡而奈何，唯鎮之以無名之樸。
秋思 黄庭堅  长江
柴門扃兮，牛羊下來其已久。四壁立兮，蛩螿太息不可聽。夜冉冉兮斗魁委柄若授人，天寥寥兮河漢風浪西南傾。山川悠遠兮，誰獨不共此明月。維德人不見兮，采薇蕨于江之南。風露寒兮，薇蕨既老而苦澀。江道險難兮，不知先生之何食。往予窺道而見兮，俯甘井以解渴。天地施我生兮，先生厚我德。水波無津兮，既拯我舟杭。路微徑絕兮，又翦我荆棘。秉道要而置對兮，一與而九奪。曾不更刀兮，破肯綮於胸中。湛湛兮如長江之吐月，霏霏兮若旋盤之落屑。會鉏鋙於一堂兮，曾不侮予以色辭。星翻翻其爭光兮，觀北斗之運四時。維回首之日淺兮，又穿鼻而伏皂。乘流下兮，忽不自識其闕遺。悲去日之既往兮，愛是日之方來。有玉於橐兮，師以爲王所之□□□□不謨獻之，維令之莫予琢之。起望天極南兮，□□□□予馬。恐蓍龜之遠兮，入鮑肆不知其化。子歌犁□□余心兮，爲而三歎其一和。微子之昌言兮，殆莫振余過。已矣乎，芳蘭無澤兮歲遒，衆芳歇兮曷予佩之求。絕萬里兮吾以子牛，橫大川兮吾以子舟。竊悲吾子之多暇日兮，愁嗟黄落如郢客之見秋。
悼往 黄庭堅 
西風悲兮敗葉索索，照陳根兮秋日將落。彷彿兮夢與神遇，顧瞻九泉兮豈其可作。俄有悲秋之羽蟲兮，自傷時去物改，擁舊柯而孤吟。四郊莽蒼聲斷裂兮，久而不勝其歎音。平生之梗槩兮欲蕭蕭而去眼，將絕之言語兮忽歷歷而經心。謂逝者有知兮，何喜而棄此去也。謂逝無知兮，誰職爲此夢也。憑須臾之不再得兮，哀此言之不予聽。回廊窈窕月皓白兮，無復曩時之履聲。擥平生之餘製兮，薌澤其猶未沫。雖飄飄其日敗兮，吾不忍改其此佩。愁薨薨其中予兮，如醳酒之不化。欻別離之幾時兮，誰與此夏日冬夜。自我先兮一無窮，在我後兮亦一無窮。六七十便了一生兮，何異木末之有狂風。待外物而造適兮，固不若放之自得之場。彼莊生之一缶兮，亦何異荀氏之神傷。吾固知藏於天者至精，交於物者甚粗。飲泣爲昏瞳之媒，幽憂爲白髮之母。憂來泣下不可安排兮，如孟津之捧土。彼寒暑之寖化兮，天地尚不能以朝莫。目煢煢而不寐兮，夜亹亹而過中。雖來者猶不可待兮，恐不及當時之從容。
聽履霜操 黄庭堅 
靈宮窈窕兮寒夜永，篁竹造天兮明月下影，木葉隕霜兮秋聲動。我以歲莫起視夜兮，北山飲予斗柄。幽人拂琴而當予，曰夫子則鍾期，嘗試刳心而爲之聽。若有人兮亦既脩，宴衽席之言兮不知其子之齊聖。嘉孝子之心終無已兮，不忍忘初之戒命。人則不語兮弦則語，客有變容而涕洟，奄不知哀之來處。悲乎痛哉！葛屨翦翦兮絺綌凉凉，衣則風兮車上霜，天雲愁兮空山四野。竭九河湔涕痕兮，忽承睫其更下。嫠不憂其緯兮，恤楚社之不血食。盡子職而不我愛兮，終非父母之本心。天高地厚施莫報兮，固自有物以至今。雉雊雞乳兮，麋鹿解角。天性則然兮，無有要約。哀號中野兮，於父母又何求。我行于野兮，不敢有履聲。恐親心爲予動兮，是以有履霜之憂。古人之骨朽矣，匪斯今也。蹙然如動乎其指，浩然如生乎其心也。聲音之發，鈎其深也。枯薪三尺，惟學林也。
鄒操 黄庭堅 
歸歟懷哉，此邦不可以遊。眷吾車而有柅，非河滸之無舟。政何君而莫與，君何國而莫求。歲荏荏而老至，慨時運之不逑。洋洋乎水哉，丘之不得濟也。昊天不弔，仁者此無罪也。攬國辟而家擅，幾何而不殆也。心病不可藥，手足未有害也。鳥覆巢於主人，鳳摩天而逝也。求所用生喪其生，吾不忍幪此蠆也。豈曰如之何，然後求諸蔡也。已乎已乎！鳥獸山林，則以食也。天下有道，丘不與易也。歸我休矣，奉帝則也。大同至小，天地德也。小物自私，智之賊也。國無知兮，我非傷悲兮。騶御委轡，四牡馳兮。心不慊於前驅，又欲下而走兮。中園有林，斧所相兮。大厦峨峨，不謀匠兮。往者不可及，來者吾猶望兮。
渡江 黄庭堅 
行渡江兮吾無舟，蕩蕩東注兮褰裳不可以遊。漁橫舟兮不即渡，夐萬里以在前兮無家反顧。雲翳翳兮雨凄凄，不濟此兮誰與歸。行渡江兮我無楫，釋吾馬兮不可以涉。嗟行路之難兮，援琴以身忘。手不得於吾心兮，聲久抑而不張。天涔涔兮又暮雨，不濟此兮吾歸何處。
毀璧 黄庭堅 
毀璧兮隕珠，執手者兮問過。愛憎兮萬世一軌，居物之忌兮，固常以好爲禍。羞桃肴兮飯汝，有席兮不嬪汝坐。歸來兮逍遙，采雲英兮禦餓。淑善兮清明，陽春兮玉冰。畸於世兮天脫其攖，愛骨人兮冥冥。棄汝陽侯兮遇汝曾不如生，未危可以去兮殆而其雛嬰，衆雛羽翼兮故巢傾。歸來兮逍遙，西山浪波何時平。山涔涔兮猿鶴同舍，瀑垂天兮雷霆在下。雲月爲晝兮風雨爲夜，得意山川兮不可繪畫。寂寥無朋兮去道如咫，彼生坎兮可謝。歸來兮逍遙，增膠兮不聊此暇。
題萬松亭 黄庭堅 
天柱峰無比肩，鬰鬰高松滿川。萬身蒼髯老禪，刳心忘義忘年。說法曾無間歇，松風寺後山前。四海五湖衲子，更於何處參玄。若覓向上關捩，靈龜石下流泉。太平堂中老將，家活都無一錢。會得佛頭著地，不會佛脚梢天。
寄題欽之草堂 黄庭堅 
河南有伏流，經營太行根。盛德不終晦，發爲清濟源。公家濟源上，太行正當門。修竹带藩籬，百禽鳴朝暾。仰視浮雲作，俯窺流水奔。相望有盤谷，李愿故居存。主人國之老，實惟商巖孫。斑行昔供奉，屢進逆耳言。天子色爲動，群公聲亦吞。肅肅冰霜際，不改白玉溫。出處士所重，其微難具論。公勿懷草堂，朝庭待公尊。
東坡畫竹贊 黄庭堅 
孤生危苦，播蕩風雨。歲不我與，誓將尋斧。刳心達節，萬籟中發。黄鍾同律，偉哉造物。
戲題戎州作余真 黄庭堅 
前身寒山子，後身黄魯直。頗遭俗人惱，思欲入石壁。
峨眉真人陳圖南真贊 黄庭堅 
一藤出山，來正人紀。見藝祖太宗，曰天下定矣。如月在天，去來無疵。巍巍頎頎，爲帝王師。聖哲肺腑，天人眉目。三峰遶宅，歲晚松菊。
彌陀贊 黄庭堅 
彌陀願滿衆生界，衆生界是本來心。良由自心取自心，往來西方極樂國。蹔時斂念門戶開，處處文殊入普賢。親見本身無量壽，情與無情成正覺。
觀音贊 黄庭堅 
衆生墮八難，身心俱喪失。惟有一念在，能呼觀世音。火坑與刀山，猛獸諸毒藥。衆苦萃一身，呼者常不痛。何用呼菩薩，當自救痛者，不煩觀音力。衆生以二故，一身受衆苦。若能真不二，則是觀世音。八萬四千人，同時俱起救。
知命弟觀音贊 黄庭堅 
普陀巖大聖，應身三十二。慈悲視衆生，八萬四千眼。救一切苦難，八萬四千聲。依歸觀世音，是先得道者。南無黄居士，具足神通力。亦具智方便，何不自觀音。瞿唐風浪中，歸命施無畏。一人自歸依，諸人皆解脫。
維摩詰畫贊  其一 黄庭堅 
維摩無病自灼灸，不二門開休闖首。文殊贊歎辜負人，不如趙州放笤帚。
維摩詰畫贊  其二 黄庭堅 
不二法門無別路，諸方臨水不敢渡。鶖子怕霑天女花，花前竹外是誰家。
翠巖璣禪師真贊 黄庭堅 
一步一彌勒，一句一釋迦。逢人雖不殺，袖裏有青蛇。是翠巖則二，非翠巖則別。彌勒下生時，亦作如是說。
圓通璣禪師贊 黄庭堅 
諸法坐處坐，諸佛行處行。如來無簡擇，清鏡坦然平。有人借問誰家曲，眨目眉毛何似生。
承天寶禪師贊 黄庭堅 
靈山會上，得箇消息。達安城中，不落裷𩃫。黄撫路口，雪裏開花。九江渡頭，無風起浪。
郭功父得楊次公家金書細字經求予作贊 黄庭堅 
爲一□□□，□說妙蓮華。清浄法光明，透徹十二部。我□□□□，□□□曾說。是故祕密藏，藏在微塵中。有大□□□，□□□□卷。字義皆炳然，堂堂而祕密。或以糅□□，□□□□□。以其翰墨切，微細作佛事。勝眼若千□，□□□□海。說法從心起，復以心莊嚴。非小亦非大，□□衆心量。水牛生象牙，墮在諸佛數。
蒲團座贊 黄庭堅 
謂余輪邪，吾不隨爾馳逐；謂予扇邪，吾不亂爾寒燠。寬燥厚緩者，老人之養安；質朴自然者，野人之無欲。娛爾以貝葉銅瓶，文爾以繩牀筇竹。跏趺主人百不能，一裘一葛□□□。
龐道者名悟超贊 黄庭堅 
悟道識性，超凡入聖。文殊一源，普賢萬行。
芝贊 黄庭堅 
不生甘泉銅池邊，一莖九葉媚神天。伴余西去禦魑魅，馬湖江上看蠻船。
畫木石贊 黄庭堅 
小山叢竹，到天古木。石下有人，定是山谷。
題崇德君所畫雀竹蜩螗圖贊 黄庭堅 
蒿下蹄間，斥鷃飲啄。爭雄穹枝，竿網將作。蟬嘒竹間，自謂得己。螗螂從之，雞鳴不已。
綠菜贊 黄庭堅 
蔡蒙之下，彼江一曲。有茹生之，可以爲蔌。蛙蠙之衣，采采盈掬。吉蠲洗澤，不溷沙礫。芼以辛鹹，宜酒宜餗。在吳則紫，在蜀則綠。其臭味同，遠故不錄。誰其發之，班我旨蓄。維女博士，史君炎玉。
劉元輔畫馬扇贊 黄庭堅 
天材權奇，以龍爲友。玄黄虺隤，以脚支柱。與物殊絕，筆墨易取。至於庸庸，殆難爲工。然後知何時有古人之風。觀其雄雌，矜顧不進。庸中俊佼，駑中駿⿰馬旦邪。
禪頌 黄庭堅 
自古多如此，君今獨奈何。可來白雲裏，教汝紫芝歌。
壽禪師悟道頌 黄庭堅 
樸落非他物，縱橫不是塵。山河及大地，全露法王身。
與六祖長老頌 黄庭堅 
昨夜三更，有人點燭。燒盡十方，天堂地獄。不知是誰家之子，都無面目。但只向深草中藏，莫向孤峰上宿。齋時有飯，天明有粥。自然而得，山青水綠。
慈母巖亮長老頌 黄庭堅 
敕書改律爲禪，意在無力宗空。人欲破禪作律，羣兒更助之攻。莫恨塞翁失馬，會取楚人亡弓。老夫亦不掩耳，我來自聽松風。
和宣叔乞笋伽陀二頌  其一 黄庭堅 
笋充庖，日百尾。千角鹿，九首虺。心生竅，渾沌死。搜中林，撅稚子。腹便便，老饕耳。
和宣叔乞笋伽陀二頌  其二 黄庭堅 
收夏筤，四月尾。雨斑斑，雷虺虺。繭栗幡，觳𧥆死。數持來，勤老子。或遭駡，牆有耳。